**GYVENAMOSIOS PASKIRTIES PASTATO STATYBININKŲ G. 107A ALYTUJE STATYBOS DARBŲ RANGOS SUTARTIS**

20\_\_ m. \_\_\_\_\_\_\_\_\_\_\_\_\_\_\_\_\_\_\_\_\_\_ Nr. \_\_\_\_\_

Alytus

Alytaus miesto savivaldybės administracija, kodas 188706935, atstovaujama administracijos direktoriaus Gintaro Rakaičio, veikiančio pagal Savivaldybės administracijos nuostatus, toliau – užsakovas, ir UAB „Coner“, kodas 302921892, atstovaujama direktoriaus Edvardo Bielskio, veikiančio pagal bendrovės įstatus, toliau – rangovas, užsakovas ir rangovas bendrai (kartu) vadinami šalimis, atskirai – šalimi, susitarė ir sudarė šią statybos rangos sutartį (toliau – sutartis).

**1. SĄVOKOS**

1.1. **Darbai** – visi darbai, nustatyti techninio projekto sprendiniuose, ir kiti darbai, projektavimas bei kitos būtinos sutarčiai atlikti paslaugos (jeigu yra), kurias pagal sutartį privalo atlikti rangovas.

1.2. **Darbų pradžia** – statybvietės perdavimo ir priėmimo akto pasirašymo data arba 14 kalendorinių dienų, kai įsigaliojo sutartis, jeigu statybvietės perdavimo ir priėmimo aktas per šį dienų skaičių nėra pasirašytas.

1.3. **Darbų atlikimo terminas** – laikas, skaičiuojamas kalendoriniais mėnesiais nuo darbų pradžios iki darbų perdavimo užsakovui, atlikus baigiamuosius bandymus (jeigu taikoma), kurių rezultatai yra teigiami, ir pasirašius darbų perdavimo ir priėmimo aktą.

1.4. **Darbų perdavimo ir priėmimo aktas** – dokumentas, patvirtinantis, kad rangovas perdavė, o užsakovas priėmė darbus, pasirašomas vadovaujantis sutarties sąlygų 8.2 punktu, prieš surašant statinio statybos užbaigimo aktą.

1.5. **Išlaidos** – visos pagrįstai statybvietėje ar už jos ribų patirtos rangovo tiesioginės ir netiesioginės išlaidos, susijusios su sutartyje numatytais darbais. Į išlaidas negali būti įskaičiuojamos negautos pajamos.

1.6. **Įranga** – prietaisai ir mechanizmai, sudarantys darbus ar jų dalį.

1.7. **Medžiagos** – visa tai, kas turi sudaryti darbus ar jų dalį (išskyrus įrangą).

1.8. **Pakeitimas** – techninio projekto sprendinių, apibūdinančių darbus, keitimas, padarytas pagal 10 skyrių. Techninio projekto pakeitimai turi būti įforminami vadovaujantis Lietuvos Respublikos statybos techninio reglamento STR 1.04.04:2017 „Statinio projektavimas, projekto ekspertizė“ reikalavimais.

1.9. **Projektas:**

1.9.1. **statinio techninis projektas** (toliau – **techninis projektas**) – projekto pirmasis ir pagrindinis etapas, kurio sprendiniai detalizuojami statinio darbo projekte. Techninis projektas, parengtas užsakovo projektuotojo, yra šios sutarties dalis ir yra privalomas rangovui;

1.9.2. **statinio darbo projektas** (toliau – **darbo projektas**) – projekto antrasis etapas, techninio projekto tąsa, kuriame detalizuojami techninio projekto sprendiniai ir pagal kurį atliekami statybos darbai. Darbo projektą rengia rangovas.

1.10. **Rangovo įrengimai** – visi prietaisai, mechanizmai, transporto priemonės bei kiti daiktai, reikalingi darbams vykdyti, užbaigti ir bet kuriems defektams ištaisyti. Rangovo įrengimams nepriskiriama įranga, medžiagos ir visi kiti daiktai, skirti sudaryti darbus ar jų dalį.

1.11. **Rangovo pasiūlymas** – rangovo užpildyti ir viešojo darbų pirkimo metu pateikti dokumentai, kuriais siūloma užsakovui atlikti darbus pagal užsakovo nustatytas viešojo darbų pirkimo sąlygas.

1.12. **Rangovo personalas** – visas personalas, kurį rangovas įdarbina statybvietėje, tarp jų gali būti darbininkai, kiti rangovo arba subrangovo įdarbinti asmenys, ir kitas personalas, padedantis rangovui vykdyti darbus.

1.13. **Statinio statybos techninės priežiūros vadovas** – asmuo, paskirtas užsakovo organizuoti statinio statybos techninę priežiūrą, kurios tikslas – kontroliuoti, ar statinys statomas pagal projektą, ar statybos metu laikomasi sutarties sąlygų, Lietuvos Respublikos teisės aktų, normatyvinių statybos techninių dokumentų, normatyvinių statinio saugos ir paskirties dokumentų reikalavimų.

1.14. **Statinio projekto vykdymo priežiūros vadovas** – architektas, statybos inžinierius, vadovaujantis techninio projekto dalių vykdymo priežiūros vadovams ir prižiūrintis techninio projekto sprendinių įgyvendinimą darbų atlikimo metu.

1.15. **Statybos užbaigimo aktas** – STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ nustatyta tvarka sudarytos statybos užbaigimo komisijos surašytas dokumentas, patvirtinantis, kad statinys pastatytas ar rekonstruotas pagal projekto sprendinius.

1.16. **Statybos užbaigimo terminas** – laikas, skaičiuojamas dienomis nuo darbų perdavimo ir priėmimo akto datos iki užbaigiama statinio (jo dalies) statyba, t. y. kai po darbų perdavimo užsakovui ištaisomi defektai (jei reikia), atliekamos statybos užbaigimo procedūros ir surašomas statybos užbaigimo aktas.

1.17. **Statybvietė** – darbų vykdymo vieta ar vietos, kurios ribos apibrėžiamos perduodant rangovui statybvietę ir jos valdymo teisę vadovaujantis sutarties sąlygų 4.1 punktu.

1.18. **Subrangovas** – kuris nors asmuo, rangovo nurodytas konkurso dokumentuose, sutartyje įvardytas kaip subrangovas, arba kiti asmenys, paskirti rangovo vykdyti dalį darbų.

1.19. **Sutarties galiojimas** – sutartis įsigalioja sutarties šalims pasirašius sutartį ir rangovui pateikus tinkamą sutarties įvykdymo užtikrinimą. Sutartis galioja iki visiško sutartyje numatytų įsipareigojimų įvykdymo arba kol bus nutraukta teisės aktų nustatyta tvarka.

1.20. **Pradinės sutarties vertė** – yra lygi laimėjusio tiekėjo pasiūlymo kainai be PVM nurodytai už visą perkamų darbų apimtį. Pradinės sutarties vertė yra sutarties 3.4. papunktyje nurodyta suma.

1.21. **Techninio projekto klaida** – techninio projekto (visų jo atskirų dalių ir dokumentų) sprendiniai (sprendinių visuma), kurių negalima įgyvendinti atsižvelgiant į normatyvinių statybos techninių dokumentų ir normatyvinių statinio saugos ir paskirties dokumentų nuostatas.

1.22. **Užsakovo personalas** – visi užsakovui dirbantys arba įgalioti užsakovo asmenys, taip pat kitas personalas, apie kurį užsakovas pranešė rangovui kaip apie užsakovo personalą.

1.23. **Veiklos rūšių sąrašas** – darbų grupių (etapų) žiniaraštis, užpildytas rangovo siūlomomis darbų kainomis. Jis nurodo pagrindines darbų, apibrėžtų techniniame projekte (jo techninėse specifikacijose, aiškinamuosiuose raštuose, brėžiniuose), veiklos rūšis ir joms priskirtinas sumas.

1.24. **Sutarties kaina –** sutarties 9.1. papunktyje nurodyta suma, kuri turi būti sumokėta Rangovui už laiku, tinkamai atliktus darbus pagal sutartį.

1.25 . **Darbų pabaiga –** momentas, kai bus užbaigti visi Sutartyje numatyti darbai, atliki baigiamieji bandymai (jeigu taikoma), kurių rezultatai yra teigiami, ir pasirašytas darbų perdavimo ir priėmimo aktas.

1.26. **Deklaracija apie statybos užbaigimą**(toliau – deklaracija) – statytojo (užsakovo), savininko, valdytojo (toliau – statytojas) pasirašytas dokumentas, kuriuo paskelbiama, kad statybos darbai (išskyrus nurodytus statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ 10.2 papunktyje) užbaigti ar statinio (patalpų) paskirtis pakeista pagal statinio projekto (kai jis privalomas) sprendinius ar teisės aktų reikalavimus, jei statinio projektas nebuvo rengiamas. Deklaracijos rekvizitai patvirtinti Valstybinės teritorijų planavimo ir statybos inspekcijos prie Aplinkos ministerijos viršininko įsakymu.

1.27. Kitos vartojamos sąvokos atitinka sąvokas, vartojamas Lietuvos Respublikos civiliniame kodekse, Lietuvos Respublikos statybos įstatyme ir Lietuvos Respublikos viešųjų pirkimų įstatyme ir susijusiuose įstatymų įgyvendinamuosiuose teisės aktuose.

**2. SUTARTIES DALYKAS**

2.1. Sutartimi rangovas įsipareigoja per sutartyje nustatytą darbų atlikimo terminą ir sutartyje nustatytomis sąlygomis atlikti **Gyvenamosios paskirties pastato Statybininkų g. 107A Alytuje statybos darbus** ir perduoti statybos darbus, kaip numatyta projekte ir sutartyje, ir ištaisyti iki garantinio laikotarpio pabaigos nustatytus defektus, o užsakovas įsipareigoja sudaryti Rangovui būtinas sąlygas Darbams atlikti, Sutartyje nustatyta tvarka priimti tinkamai atliktų darbų rezultatą ir sumokėti Rangovui Sutarties kainą Sutartyje nustatytomis sąlygomis ir tvarka.

**3. BENDROSIOS NUOSTATOS**

3.1. Šalių teisių ir pareigų pagrindas yra sutartis, Lietuvos Respublikos įstatymai, įstatymų įgyvendinamieji teisės aktai, statybos techniniai reglamentai ir kiti įgyvendinamieji teisės aktai.

3.2. Šiame punkte pateikiami sutartį sudarantys dokumentai, jie turi būti suprantami kaip paaiškinantys vienas kitą. Tuo tikslu nustatomas toks dokumentų pirmumas:

3.2.1. šios sutarties sąlygos;

3.2.2. techninis projektas :

3.2.2.1. techninės specifikacijos;

3.2.2.2. aiškinamieji raštai;

3.2.2.3. brėžiniai;

3.2.2.4. sąnaudų kiekių žiniaraščiai;

3.2.3. Veiklos rūšių sąrašas;

3.2.4. rangovo pasiūlymo sąmatiniai skaičiavimai su pagrindinėmis techninėmis siūlomų darbų charakteristikomis ir darbų įkainiais (jeigu įtraukiami);

3.2.5. kiti sutartį sudarantys dokumentai (jeigu yra).

3.3. Sutartis gali būti keičiama tik Lietuvos Respublikos viešųjų pirkimų įstatymo 89 straipsnyje nustatytais atvejais neatliekant naujos pirkimo procedūros. Sutarties sąlygų keitimu nebus laikomas sutarties sąlygų koregavimas joje numatytomis aplinkybėmis.

3.4. Sutarties sąlygų pagrindiniai duomenys:

| Pavadinimas | Punktas | Duomenys ir sąlygos |
| --- | --- | --- |
| Užsakovo skiriamas asmenys | 4.4 | Už sutarties vykdymą atsakingas – Sigitas Stumbras, Statybos skyriaus vedėjo pavaduotojas, tel. (0 315) 55 189,  el. p. [sigitas.stumbras@alytus.lt](mailto:sigitas.stumbras@alytus.lt) ;  už sutarties ir pakeitimų paskelbimą atsakingas – Jurgita Kazilionienė, Viešųjų pirkimų skyriaus vedėja, tel. (0 315) 55151,  el. p. [jurgita.kazilioniene@alytus.lt](mailto:jurgita.kazilioniene@alytus.lt) |
| Rangovo skiriamas asmuo |  | Už sutarties vykdymą yra atsakingas – statybos darbų vadovas Dovydas Čepulis |
|  |  |  |
| Darbų atlikimo terminas | 6.1  1.3 | 12 mėn. |
| Darbų atlikimo termino pratęsimas | 6.4 | 1 mėn. |
| Statybos užbaigimo terminas | 8.1.2 | *90 k. d. nuo darbų perdavimo-priėmimo akto pasirašymo datos* |
| Delspinigiai dėl darbų vėlavimo | 6.8 | 0,02 % tinkamai laiku neatliktų darbų vertės per dieną. |
| Sutarties įvykdymo užtikrinimo suma | 7.1 | 10 % (dešimt procentų) Sutarties kainos. |
| Garantinio laikotarpio prievolių įvykdymo užtikrinimo dokumentas | 8.1  11.4 | Lietuvos Respublikoje ar užsienyje registruoto banko garantija arba draudimo bendrovės laidavimo draudimo liudijimas (kartu su laidavimo draudimo apmokėjimą įrodančio dokumento kopija). |
| Pradinės sutarties vertė | 1.20 | 4093202,40 Eur *be PVM* (keturi milijonai devyniasdešimt trys tūkstančiai du šimtai du eurai, 40 ct) |
| Sutarties kaina (Eur su PVM) | 9.1. | 4952774,90 Eur su PVM (keturi milijonai devyni šimtai penkiasdešimt du tūkstančiai septyni šimtai septyniasdešimt keturi eurai, 90 ct) |
| iš kurių PVM sudaro | 9.1 | 859572,50 Eurų (aštuoni šimtai penkiasdešimt devyni tūkstančiai penki šimtai septyniasdešimt du eurai, 50 ct) |
| Taikoma kainodara | 9.2 | Fiksuotos kainos |
| Įskaičiuotas pokytis | 9.2. | 5 % skaičiuojant nuo pradinės sutarties vertės |
| Mokėjimų terminas | 9.6 | 30 kalendorinių dienų |
| Delspinigiai dėl vėluojančio mokėjimo | 9.7 | 0,02 % nuo laiku neapmokėtos sumos per dieną už kiekvieną pradelstą kalendorinę dieną |

**4. UŽSAKOVO TEISĖS, PAREIGOS IR ATSAKOMYBĖ**

4.1. Užsakovas privalo perduoti rangovui statybvietę ir jos valdymo teisę ne vėliau kaip per 14 kalendorinių dienų nuo sutarties įsigaliojimo dienos. Statybvietė yra perduodama šalims pasirašant statybvietės perdavimo ir priėmimo aktą STR 1.06.01:2016 „Statybos darbai. Statinio statybos priežiūra“ nustatyta tvarka.

4.2. Užsakovas privalo paskirti statinio statybos techninės priežiūros vadovą iki darbų pradžios, kuris, vadovaudamasis STR 1.06.01:2016 „Statybos darbai. Statinio statybos priežiūra“, vykdys darbų techninę priežiūrą.

4.3. Užsakovas statybos techninių reglamentų nustatyta tvarka turi būti gavęs statybą leidžiantį dokumentą bei perduoti jį rangovui perdavimo ir priėmimo aktu. Užsakovas taip pat privalo teikti reikiamus pranešimus, paraiškas, dalyvauti posėdžiuose darbų vykdymo metu.

4.4. Užsakovas yra atsakingas už tai, kad jo personalas bendradarbiautų su rangovu bei laikytųsi darbo saugos reikalavimų statybvietėje. Užsakovo skiriamas asmuo, atsakingas už sutarties vykdymą, yra nurodytas 3.4 punkte.

4.5.Užsakovo atsakomybei ir rizikai priskiriama:

4.5.1. užsakovo naudojimasis bet kuria Darbų dalimi iki Darbų perdavimo Užsakovui dienos, išskyrus atvejus, jeigu tai numatyta Sutartyje;

4.5.2. klaidos, netikslumai ar trūkumai Techniniame projekte, kaip numatyta sutarties 1.21. punkte.

* 1. Užsakovas gali pareikalauti, kad Rangovas pakeistų Rangovo personalą, kuris nekompetentingai ar aplaidžiai vykdo pareigas, nesugeba laikytis sutarties sąlygų arba savo elgesiu kelia grėsmę saugai darbe, sveikatai ar aplinkos apsaugai. Jeigu keičiami asmenys, nurodyti Rangovo pasiūlyme, tuomet būsimojo Rangovo personalo kvalifikacija turi būti ne prastesnė nei jiems nurodyti kvalifikaciniai reikalavimai pirkimo dokumentuose, o asmenų, kurių kvalifikacija buvo vertinama ekonomiškai naudingiausio pasiūlymo nustatymui, kvalifikacija turi būti ne prastesnė nei asmenų, nurodytų pasiūlyme.
  2. Rangovui tinkamai atlikus darbus, Užsakovas privalo sumokėti Sutarties kainą.

4.8. Užsakovas turi teisę bet kuriuo sutarties galiojimo laikotarpiu, įspėjęs rangovą ne vėliau kaip prieš 3 darbo dienas, patikrinti 5.25. punkte nurodytų Lietuvos Respublikos statybos įstatymo 221 straipsnyje nustatytų statybvietėje esančių asmenų identifikavimo reikalavimų vykdymą.

4.9. Užsakovas turi teisę bet kuriuo sutarties galiojimo laikotarpiu, įspėjęs rangovą ne vėliau kaip prieš 3 darbo dienas, patikrinti 5.27. punkte nurodytų dokumentų galiojimą.

**5. RANGOVO TEISĖS, PAREIGOS IR ATSAKOMYBĖ**

5.1. Rangovas privalo parengti darbo projektą (kai darbai perkami pagal techninį projektą) su tiksliais sąnaudų kiekių žiniaraščiais, vykdyti ir užbaigti darbus pagal sutartį, vadovaudamasis techniniame projekte (jo techninėse specifikacijose, aiškinamuosiuose raštuose, brėžiniuose) numatytais sprendiniais, laikydamasis Veiklos rūšių sąraše pateikto grafiko, Lietuvos Respublikoje galiojančių įstatymų, įstatymų įgyvendinamųjų teisės aktų, normatyvinių statybos techninių dokumentų ir statybos techninių reglamentų reikalavimų. Jeigu užsakovas nustatyta tvarka laiku neperdavė statybvietės rangovui, rangovas privalo raštu pranešti užsakovui, kad negali pradėti darbų.

5.2. Rangovas patvirtina ir darbų vykdymo metu privalo užtikrinti, kad jis ir bet kurie asmenys, veikiantys jo vardu, yra gavę visus būtinus leidimus, kvalifikacijos atestacijos pažymėjimus ar kitokius dokumentus, leidžiančius užsiimti šioje sutartyje nustatyta veikla, kuri yra rangovo sutartinių įsipareigojimų dalis.

Jeigu rangovo (įskaitant ir subrangovus) kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, rangovas įsipareigoja užsakovui, kad sutartį vykdys tik tokią teisę turintys asmenys.

5.3. Rangovas yra atsakingas už visus savo veiksmus ir statybos darbų metodų tinkamumą, patikimumą bei darbų saugą visu darbų vykdymo laikotarpiu.

5.4. Darbo projektą turi rengti kvalifikuoti projektuotojai, inžinieriai, turintys atitinkamą galiojantį kvalifikacijos atestatą. Rangovo parengtas darbo projektas turi būti pateiktas statinio statybos techninės priežiūros vadovui tvirtinti, kuris ne vėliau kaip per 10 kalendorinių dienų turi:

5.4.1. raštu pranešti, kad darbo projektas neatitinka sutarties (ir nurodyti, kas neatitinka). Netinkami sprendiniai turi būti rangovo sąskaita ištaisyti ir pateikti pakartotinai peržiūrai, arba

5.4.2. pranešti rangovui, kad darbo projektas patvirtintas.

Jeigu per nustatytą terminą statinio statybos techninės priežiūros vadovas pastabų nepateikia arba nepatvirtina projekto, rangovas įgauna teisę prašyti darbų atlikimo termino pratęsimo.

5.5. Rangovas privalo pataisyti konstrukcinės dalies sprendinius pagal ekspertizės pateiktas pastabas. Rangovas privalo apsaugoti ir užtikrinti, kad Užsakovas nenukentėtų ir nepatirtų nuostolių dėl šioje pastraipoje minimų reikalavimų Rangovui nevykdymo.

5.6. Iki darbų pradžios rangovas privalo:

5.6.1. paskirti Lietuvos Respublikos teisės aktų nustatyta tvarka atestuotą statybos darbų vadovą, kuris privalo vykdyti pareigas, numatytas STR 1.06.01:2016 „Statybos darbai. Statinio statybos priežiūra“;

5.6.2. atlikti geodezinių koordinačių, reperių, raudonųjų linijų ir statybvietės nužymėjimą ir įtvirtinimą statybvietėje, įforminti šiuos darbus aktais bei schemomis;

5.6.3. savo lėšomis pasirengti eismo organizavimo schemas, gauti leidimą eismo uždarymui ar ribojimui, užtikrinant patekimą į savininkų ar naudotojų teritorijas (jei reikia). Rangovas savo lėšomis pasirengia apylankos schemas ir Saugaus eismo komisijai nusprendus, jas suderina su VĮ Lietuvos automobilių kelių direkcija bei savo lėšomis įrengia apylankos ženklus;

5.6.4. pasirūpinti statybos darbų žurnalu.

5.7. Rangovas, dalį darbų perduodamas subrangovams, yra atsakingas už subrangovo, jo įgaliotų atstovų ir darbuotojų veiksmus arba neveikimą taip, kaip atsakytų už savo paties veiksmus ar neveikimą.

5.8. Rangovas patvirtina, kad yra gavęs visą būtiną informaciją, kurią rangovas, panaudodamas visas savo žinias ir rūpestingumą, galėjo gauti iki sutarties pasirašymo ir kuri gali turėti įtakos sutarties darbų kainai arba darbams, įskaitant techninio projekto dokumentus ir duomenis. Turi būti laikoma, kad sutarties 3.4 punkte nurodyta pradinės sutarties vertė apima visus rangovo įsipareigojimus pagal sutartį ir visa, kas būtina tinkamai vykdyti ir užbaigti darbus, įskaitant būtinus sutarčiai įvykdyti darbus, kurie nors ir nebuvo tiesiogiai nustatyti sutartyje, tačiau kuriuos rangovas turėjo ir galėjo numatyti ir įvertinti dar iki pasiūlymų pateikimo termino pabaigos.

Darbų faktinių kiekių neatitikimas orientaciniams (projektiniams) kiekiams, kurie gali būti nustatyti veiklos rūšių sąraše ar techninio projekto dokumentuose ir sąnaudų kiekių žiniaraščiuose, priskiriamas rangovo atsakomybei ir rizikai.

Jei darbų faktiniai kiekiai neatitinka daugiau kaip 5 procentų, skaičiuojant nuo pradinės sutarties vertės, sutartyje nurodytų darbų apimties, visų darbų, viršijančių 5 procentų ribą, turi būti atsisakoma ir (ar) jie įsigyjami pagal pakeitimų procedūrą, nurodytą 10 skyriuje.

5.9. Rangovas privalo apsaugoti užsakovo turtą dėl nuostolių, apgadinimo ar sunaikinimo, atsiradusių dėl rangovo veiksmų. Rangovas, vykdydamas darbus, turi imtis visų būtinų atsargumo priemonių, kad rangovo įrengimai ir personalas būtų tik statybvietėje ir bet kokiose papildomose patalpose, kurias užsakovas gali suteikti rangovui kaip pasirengimo, sandėliavimo ar administracinių reikmių patalpas.

5.10. Atlikdamas darbus rangovas privalo:

5.10.1. savo sąskaita pašalinti iš statybvietės visas statybines atliekas ir šiukšles;

5.10.2. sandėliuoti ir/ar išvežti perteklines medžiagas ir nereikalingus rangovo įrengimus tik užsakovui sutikus;

5.10.3. valyti ir prižiūrėti patekimo į statybvietę teritoriją (kelius, koridorius, laiptines ir kt.) bei aplinką, kad nebūtų šiukšlių, dulkių ar kitų teršalų. Statybvietė ir visa patekimui į statybvietę teritorija ir aplinka turi būti saugi, paženklinta įspėjamaisiais ženklais ir nekelti pavojaus užsakovo personalui ir tretiesiems asmenims. Rangovas turi būti atsakingas už bet kokį šių patalpų ar kelių remontą, kurio gali prireikti dėl rangovo veiksmų;

5.10.4. nespėjus atlikti darbų, kurie negali būti atliekami šaltuoju metų laiku, statyba turi būti stabdoma, užtikrinamas sklandus pravažiavimas rekonstruojama gatve;

5.11. Rangovui darbams vykdyti gali būti suteikta teisė naudotis tokiu elektros ir vandens kiekiu, kokį saugiai, be neigiamos įtakos užsakovui galima gauti statybvietėje ar šalia jos. Rangovas privalo įrengti apskaitos prietaisus ir apmokėti užsakovui už sunaudotą vandenį bei elektrą rinkos kainomis, kurias užsakovas moka energetinių išteklių tiekimo įmonėms.

5.12. Rangovo personalas turi būti kvalifikuotas, įgudęs ir turintis atitinkamą darbų vykdymo patirtį.

5.13. Rangovas privalo naudoti tik darbams vykdyti ir naudojimo sąlygoms tinkamą įrangą ir medžiagas pagal projekte nurodytus reikalavimus.

Jeigu Techniniame projekte ar Veiklos rūšių sąraše yra nurodyti konkretūs modeliai, konkretus procesas ar prekės ženklas, patentas, tipas, konkretaus gamintojo ar kilmės Medžiagos, Įranga ar Mechanizmai, galima naudoti lygiaverčius/analogiškus, ne prastesnių parametrų ir kokybės Medžiagas, Įrangą ar Mechanizmus.

5.14. Rangovas, prieš paslėpdamas ar uždengdamas kurias nors konstrukcijas ar statybos darbus, prieš 24 val. privalo informuoti statinio statybos techninės priežiūros vadovą – jis patikrina, apžiūri ir, jeigu reikia, priima bandymų rezultatus. Jeigu rangovas paslepia konstrukcijas ar statybos darbus apie tai raštu nepranešęs statinio statybos techninės priežiūros vadovui, tai, statinio statybos techninės priežiūros vadovui pareikalavus, rangovas savo sąskaita privalo tą darbą atidengti patikrinimui ir nepriklausomai nuo patikrinimo rezultato vėliau uždengti.

5.15. Rangovas privalo apsirūpinti visais prietaisais, įrengimais, instrumentais, darbo jėga, medžiagomis ir kvalifikuotais darbuotojais bei pateikti visus darbų įvykdymo dokumentus (detalieji atliktų darbų brėžiniai, geodezinės nuotraukos bei kiti dokumentai pateikiami statinio statybos techninės priežiūros vadovui prieš atliekant bandymus), eksploatacijos ir priežiūros instrukcijas, kurie reikalingi bet kokių darbų dalių bandymams atlikti. Rangovas privalo pranešti statinio statybos techninės priežiūros vadovui apie bet kokius numatomus atlikti bandymus ne vėliau kaip prieš 3 darbo dienas. Bandymai turi būti laikomi atlikti, kai jų rezultatus patvirtina statinio statybos techninės priežiūros vadovas.

5.16. Jeigu, atlikus patikrinimą, matavimą ar bandymus, nustatoma, kad kokia nors įranga, medžiagos arba darbų kokybė ar darbo projektas yra su trūkumais, defektais arba kaip kitaip neatitinka sutarties, tai statinio statybos techninės priežiūros vadovas gali atmesti tą darbo projekto dalį, įrangą, medžiagas arba darbų kokybę, atitinkamai apie tai raštu pranešti rangovui ir nurodyti priežastis. Tokiu atveju rangovas techninio prižiūrėtojo nurodytu terminu privalo ištaisyti trūkumus, defektus ar pakeisti medžiagas ar įrangą, kad šie atitiktų sutartį.

5.17. Rangovas privalo atlyginti nuostolius ir apsaugoti užsakovą nuo visų pretenzijų, kompensacijų, susijusių su:

5.17.1. bet kurio asmens sužalojimu, negalavimu, liga ar mirtimi, kylančius arba atsiradusius dėl rangovo veiksmų vykdant darbus, taisant defektus darbų vykdymo metu;

5.17.2. bet kurios nuosavybės (kitos nei darbai) nuostoliais, praradimais, susijusiais arba atsiradusiais dėl rangovo arba jo personalo veiksmų, aplaidumo, tyčinio veiksmo ar sutarties pažeidimo.

5.18. Rangovas privalo sudaryti sąlygas užsakovo atstovams bei statinio statybos techninės priežiūros ir statinio projekto vykdymo priežiūros vadovams lankytis rekonstruojamame objekte bei susipažinti su visa darbų dokumentacija.

5.19. Rangovas privalo prisiimti visą atsakomybę už darbus nuo darbų pradžios iki kol atlikti darbai bus perduoti užsakovui. Jeigu darbams, medžiagoms ar įrangai padaroma žala arba jie prarandami, kai už jų priežiūrą atsako rangovas ir atsakomybė už tą praradimą nepriskirtina užsakovui, tai rangovas savo rizika ir sąskaita privalo ištaisyti praradimus ar žalą taip, kad darbai, medžiagos ar įranga atitiktų sutartį.

5.20. Rangovo pateikiamos eksploatacijos ir priežiūros instrukcijos turi būti pakankamai išsamios, kad užsakovas galėtų naudoti, prižiūrėti, išmontuoti, perrinkti, suderinti ir pataisyti įrangą. Instrukcijose turi būti aprašyta visa mechaninė ir elektrinė įranga, tiekta arba įrengta pagal šią sutartį. Kartu turi būti pateikti minėtos įrangos techniniai pasai, sertifikatai ir kiti būtini dokumentai.

5.21. Rangovas iki darbų pradžios privalo pateikti užsakovui įrodymą, kad rangovas ir jo projektuotojai yra apdraudę savo civilinę atsakomybę, kaip numatyta Lietuvos Respublikos statybos įstatyme, ir pateikti draudimo liudijimų (polisų) tinkamai patvirtintas kopijas. Privalomojo draudimo sutartys turi galioti nuo darbų pradžios datos iki darbų pabaigos datos.

5.22. Rangovas sutarties informaciją privalo laikyti privačia ir konfidencialia, išskyrus tai, ko reikia sutartinėms prievolėms atlikti arba galiojantiems įstatymams vykdyti. Rangovas be išankstinio užsakovo sutikimo neturi skelbti, leisti, kad būtų paskelbta arba atskleista bet kuri informacija apie darbus kokiame nors komerciniame arba techniniame dokumente ar kaip nors kitaip.

5.23. Sutarties vykdymo metu šalių pasirašyti asmenų, susijusių su projekto rengimu ir darbų vykdymu, gamybinių susirinkimų protokolai yra neatskiriama sutarties vykdymo dalis.

5.24. Rangovas savo sąskaita privalo objekte įrengti informacinį stendą, vadovaudamasis Statybos įstatymo (18 straipsnis 7 punktas 4 papunktis) ir reglamento ES Nr. 1303/2013 nuostatomis (detali informacija <http://www.esinvesticijos.lt>), suderinęs jį su užsakovu.

5.25. Šia sutartimi rangovas yra įgaliojamas vykdyti Lietuvos Respublikos statybos įstatymo 221 straipsnyje nustatytus statybvietėje esančių asmenų identifikavimo reikalavimus ir už netinkamą šių reikalavimų vykdymą atsako Lietuvos Respublikos statybos įstatymo ir Lietuvos Respublikos administracinių nusižengimų kodekso nustatyta tvarka.

5.26. Elektros tinklų ir įrenginių iškėlimo / rekonstravimo darbus (ir (ar) dujotiekio pertvarkymo darbus) atliks AB „Energijos skirstymo operatorius“ pagal atskiras sutartis, kurios bus sudaromos su užsakovu. Derinti tarpusavio statybos darbus su AB „Energijos skirstymo operatorius“ statybos rangovais (jei reikia).

5.27. Rangovas įsipareigoja sutarties vykdymo laikotarpiu užtikrinti nustatytų kokybės vadybos sistemos ir (arba) aplinkos apsaugos vadybos sistemos standartų laikymąsi, jeigu to reikalaujama pirkimo dokumentuose, ir turėti tai patvirtinančius dokumentus.

5.28. Rangovas privalo taikyti Aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdamos prekes, paslaugas ar darbus, taikymo tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 (toliau – Aprašas) nustatytus kriterijus:

5.28.1. Pagal Aprašo 2 priedo XII skyriaus 15.1 punktą: Rangovas įsipareigoja, teikdamas projektavimo (darbo projekto parengimo) paslaugas, darbo projekte numatyti, kad statyboje naudojamos statybinės medžiagos atitiktų minimalius aplinkos apsaugos kriterijus (Aprašo 2 priedo XIII skyrius „Statybinės medžiagos“), ir kad kiti su pastato projektu susiję produktai atitiktų jiems taikomus minimalius aplinkos apsaugos kriterijus (XIV skyrius „Patalpų apšvietimas“; XV skyrius „Vandens maišytuvai ir dušai“; XVI skyrius „Vandens šildytuvai“). Užsakovui nustačius, kad parengtame darbo projekte nebuvo numatyta, kad statyboje naudojamos statybinės medžiagos atitiktų minimalius aplinkos apsaugos kriterijus ir kad kiti su pastato projektu susiję produktai atitiktų jiems taikomus minimalius aplinkos apsaugos kriterijus, Rangovas privalo sumokėti Užsakovui 500,00 Eur dydžio baudą už kiekvieną nustatytą atvejį;

5.28.2. Pagal Aprašo 2 priedo XII skyriaus 15.4 punktą: Rangovas, atliekamiems statybos darbams, turi taikyti aplinkos apsaugos vadybos sistemos reikalavimus pagal standartą LST EN ISO 14001 arba EMAS, ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais Rangovo pateiktais lygiaverčiais įrodymais ir turėti tai įrodančius dokumentus, kaip numatyta šios sutarties 5.27 punkte.

5.28.3. Rangovas įsipareigoja darbų vykdymui naudoti statybines medžiagas, atitinkančias parengtame darbo projekte joms nustatytus minimalius aplinkos apsaugos reikalavimus ir kitus su pastato projektu susijusius produktus, atitinkančius jiems taikomus minimalius aplinkos apsaugos kriterijus. Visos statybinės medžiagos ir kiti su pastato projektu susiję produktai iki darbų vykdymo pradžios turi būti suderinti su Užsakovu ir techniniu prižiūrėtoju. Rangovas pateikia Užsakovui ir techniniam prižiūrėtojui numatomų panaudoti statybinių medžiagų gamintojų parengtus aprašymus ar medžiagų eksploatacinių savybių deklaracijas (kur pateikiami techniniai parametrai ir savybės), ar sertifikatų arba atitikties deklaracijų (jei taikoma) kopijas ar kitus dokumentus. Dėl kitų su pastato projektu susijusių produktų galimi pateikti dokumentai nurodyti Aprašo 9 p. (tiekėjas taip gali teikti 2023-12-22 Viešųjų pirkimų tarnybos rekomendacijose dėl minimalių aplinkos apsaugos kriterijų nustatymo dėl minėtų produktų nurodytus rekomenduojamus teikti dokumentus). Užsakovui nustačius, kad Rangovas nesilaiko šiame papunktyje nurodyto įsipareigojimo, Rangovas privalo sumokėti Užsakovui 500,00 Eur dydžio baudą už kiekvieną nustatytą atvejį.

**6. DARBŲ ATLIKIMO TERMINAI, VĖLAVIMAS, SUSTABDYMAS, NUTRAUKIMAS**

6.1. Darbų atlikimo terminas yra 3.4 punkte nurodytas mėnesių skaičius nuo darbo pradžios. Rangovas iki darbų atlikimo termino pabaigos privalo atlikti visus sutartyje ir jos prieduose nurodytus darbus, įskaitant baigiamuosius bandymus (jeigu taikoma) ir gauti užsakovo pasirašytą darbų perdavimo-priėmimo aktą, sutarties 8 skyriuje nustatyta tvarka.

6.2. Rangovas per 28 kalendorines dienas po sutarties įsigaliojimo turi pateikti konkurso pasiūlyme pateikto grafiko, nurodyto Veiklos rūšių sąraše, pataisymą. Grafikas koreguojamas keičiant darbų vykdymo seką, bet nekeičiant darbų atlikimo termino. Vadovaujantis šiuo pataisytu grafiku bus nustatyta, kokia apimtis darbų turi būti atlikta kiekvieną mėnesį. Rangovas privalo taip pat koreguoti grafiką, jei Užsakovas bet kuriuo metu informuoja Rangovą, kad grafikas neatitinka Sutarties arba prieštarauja faktinei Darbų vykdymo eigai bei Rangovo ketinimams.

6.3. Jeigu rangovas nutraukia darbus, vėluoja atlikti bet kokią darbų grupę pagal darbų vykdymo grafiką ir nepateikia užsakovui pagrįstų įrodymų, pateisinančių darbų vėlavimą, užsakovas gali raštu įteikti pranešimą, konstatuodamas įsipareigojimų nevykdymą, su reikalavimu kuo skubiau įvykdyti darbus, nustatant konkretų terminą. Jeigu rangovas, gavęs tokį pranešimą, nesiėmė priemonių vykdyti įsipareigojimus, tada užsakovas, įteikęs antrąjį pranešimą, gali nutraukti sutartį pagal 12.3.3 papunkčio sąlygas, nurodydamas laiką, nuo kurio sutartis bus laikoma nutraukta. Ši sąlyga netaikoma, jei vėluojama dėl priežasčių, nepriklausančių nuo rangovo.

6.4. Darbų atlikimo terminas gali būti pratęstas, o darbų vykdymo grafikas koreguotas 3.4 punkte nurodytam pratęsimo terminui (jeigu nurodytas toks pratęsimo terminas) šalių susitarimu tik dėl aplinkybių, kurios nepriklauso nuo rangovo, tarp jų dėl:

6.4.1. išskirtinai nepalankių gamtinių sąlygų (taikoma darbams, kurių kokybė priklauso nuo gamtinių sąlygų), kurios buvo nenumatomos arba kurių joks patyręs rangovas nebūtų galėjęs tikėtis ir tai įvertinti;

6.4.2. pakeitimų, atliekamų vadovaujantis sutarties sąlygų 10 skyriaus nuostatomis;

6.4.3. bet kokio vėlavimo, kliūčių ar trukdymų, sukeltų arba priskiriamų užsakovui arba užsakovo personalui.

6.5. Jeigu sutarties sąlygos keičiamos vadovaujantis LR viešųjų pirkimų įstatymo 89 str. nuostatomis, darbų atlikimo terminas gali būti pratęstas, o darbų vykdymo grafikas gali būti koreguotas atsižvelgiant į sutarties pakeitimų esmę ir papildomų darbų atlikimo technologinius terminus.

6.6. Užsakovas raštu dėl pasikeitusių aplinkybių, kai dėl jų negalima tęsti darbų ir, kai jos tampa žinomos po sutarties sudarymo ir, kai rangovas nebuvo prisiėmęs jų atsiradimo rizikos, gali bet kada nurodyti rangovui sustabdyti visų darbų vykdymą, nurodydamas (jeigu įmanoma) sustabdymo trukmę dienomis. Darbų (jų dalies) vykdymas gali būti sustabdytas ne ilgiau kaip 12 mėn. per visą sutarties vykdymo laikotarpį. Aplinkybės, dėl kurių gali būti stabdomi darbai, yra:

6.6.1. papildomi archeologiniai tyrinėjimai, kurie nebuvo numatyti, bet kuriuos būtina atlikti;

* + 1. papildomos projektavimo paslaugos (kai darbai buvo perkami pagal techninį projektą), be kurių negalima užbaigti sutarties;
    2. vėluojama perduoti dalį statybvietės;
    3. trečiųjų šalių įtaka;
    4. sustabdytas finansavimas arba trūksta finansavimo;
    5. laiku neatlaisvinta darbų vieta;
    6. būtinas papildomas laikas įvykdyti papildomų darbų viešąjį pirkimą;
    7. bet koks nenumatomas gamtos jėgų veikimas, kurio joks patyręs rangovas nebūtų galėjęs tikėtis;
    8. fizinės kliūtys, su kuriomis vykdant darbus susidurta statybvietėje, ir tų kliūčių ar sąlygų rangovas nebūtų galėjęs pagrįstai numatyti;
    9. bet koks uždelsimas ar sutrikimas dėl pakeitimo;
    10. kitos aplinkybės, kurios nebuvo žinomos pirkimo vykdymo metu ir su kuriomis susidurtų bet kuris rangovas;
    11. užsakovas taip pat turi teisę stabdyti darbus, kai tinkamas darbų atlikimas dėl nepalankių gamtinių sąlygų tampa neįmanomas.

Sustabdyti darbai neatliekami iki darbų vykdymo atnaujinimo. Užsakovui nurodant raštu darbai atnaujinami išnykus aplinkybėms, dėl kurių jie buvo sustabdyti. Atnaujinus darbų vykdymą darbai atliekami per jiems likusį laikotarpį (laiką), kuris buvo likęs iki sustabdymo. Jeigu dėl sustabdymo praleidžiamos darbų atlikimui palankios gamtinės sąlygos, darbai atnaujinami tik tada, kai gamtinės sąlygos tampa tinkamos darbų atlikimui (šiuo atveju, pagal Sutarties 12.1 papunktį sustabdymo laikotarpiu laikomas tik 6.6.1-6.6.12 aplinkybių faktinė trukmė).

Tokio sustabdymo metu visus darbus rangovas privalo prižiūrėti, sandėliuoti, saugoti nuo sugadinimo, praradimo arba žalos. Jei numatoma ilgesnė kaip 3 mėnesių visų darbų (statinio statybos) sustabdymo trukmė, turi būti atliekami statinio konservavimo darbai, siekiant apsaugoti statinio konstrukcijas, inžinerines sistemas, inžinerinius tinklus bei įrenginius nuo žalingo atmosferinių veiksnių poveikio, užtikrinti žmonių saugą statybvietėje ir išvengti aplinkos taršos. Statinio konservavimo darbams atlikti reikalingas konservavimo projektas su sąmatiniais skaičiavimais arba konservavimo darbų aprašymas (nesudėtingo statinio konservavimo atveju).

Šiame punkte numatytu atveju rangovas turi teisę į pagrįstai patirtų papildomų Išlaidų apmokėjimą.

6.7. Darbų pabaiga pagal sutartį bus laikomas momentas, kai bus užbaigti visi sutartyje numatyti darbai (be statybos užbaigimo dokumento ir statinių įregistravimo Nekilnojamojo turto registre) ir pasirašytas darbų perdavimo ir priėmimo aktas.

Statinio statybos pabaiga bus laikomas momentas, kai bus ištaisyti visi defektai (jei reikia), atliktos statybos užbaigimo procedūros ir surašytas statybos užbaigimo dokumentas, bei užsakovui bus perduoti visi statybos užbaigimo ir su tuo susiję dokumentai (užpildyti statybos darbų žurnalai, pateiktos nustatyta tvarka suderintos išpildomosios nuotraukos, statinių kadastro duomenų bylos su išankstine Nekilnojamojo turto kadastro tvarkytojo patikra, medžiagų ir įrengimų sertifikatai ir atitikties deklaracijos, kita išpildomoji dokumentacija bei atlikti visi reikalingi bandymai, rangovui priklausantys pagal Lietuvos Respublikos teisės aktus ir užsakovui pateiktas statybos užbaigimo dokumentas (statybos užbaigimo aktas ir (ar) deklaracija (-os), surašyti Lietuvos Respublikos statybos įstatymo ir statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ nustatyta tvarka)), bei statiniai, kuriems buvo atliktos užbaigimo procedūros bus įregistruoti Nekilnojamojo turto registre.

6.8. Jeigu rangovas vėluoja atlikti darbus pagal pateiktą grafiką arba neatlieka darbų iki darbų atlikimo termino, nurodyto sutarties 6.1 punkte, pabaigos ir nepateikia užsakovui pagrįstų įrodymų, pateisinančių darbų vėlavimą, užsakovas reikalaus delspinigių dėl vėlavimo, jų dydis yra nurodytas 3.4 punkte. Delspinigių nebus reikalaujama, jei vėluojama dėl priežasčių, nepriklausančių nuo rangovo.

**7. SUTARTIES ĮVYKDYMO UŽTIKRINIMAS**

7.1. Rangovas per 10 (dešimt) darbo dienų po sutarties pasirašymo pateikia užsakovui sutarties įvykdymo užtikrinimą – banko garantiją arba draudimo bendrovės laidavimą (kartu su pasiūlymo laidavimo draudimo raštu turi būti pateiktas ir pasirašytas draudimo liudijimas (polisas) bei dokumentas, įrodantis, kad draudimo įmoka už išduotą laidavimą yra sumokėta) (toliau – sutarties užtikrinimas), kuris turi būti savarankiškas reikalavimas. Sutarties užtikrinimo vertė turi būti ne mažesnė kaip 10 (dešimt) procentų sutarties kainos, nurodytos sutarties 3.4 punkte. Jei rangovas nepateikia sutarties užtikrinimo per šiame punkte nurodytą laikotarpį, laikoma, kad tiekėjas atsisakė sudaryti sutartį.

7.2. Sutarties užtikrinimu garantas (laiduotojas) privalo neatšaukiamai ir besąlygiškai įsipareigoti ne vėliau kaip per 15 (penkiolika) kalendorinių dienų nuo raštiško pranešimo iš užsakovo gavimo apie rangovo sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą, sumokėti užsakovui sutarties užtikrinimo sumą, pinigus pervesdamas į užsakovo nurodytą sąskaitą. Negali būti nurodyta, kad garantas (laiduotojas) atsako tik už tiesioginių nuostolių atlyginimą. Garantas (laiduotojas) neturi teisės reikalauti, kad užsakovas pagrįstų savo reikalavimą. Užsakovas pranešime garantui (laiduotojui) nurodys, kad sutarties užtikrinimo suma jam priklauso dėl to, kad rangovas iš dalies ar visiškai neįvykdė sutarties ir (arba) ji buvo nutraukta dėl rangovo kaltės. Sutarties užtikrinimas, neatitinkantis šiame sutarties skyriuje nustatytų reikalavimų, nebus priimamas.

7.3. Siekdamas užtikrinti sutarties įvykdymą, rangovas per 7 (septynias) darbo dienas nuo šios sutarties pasirašymo dienos vietoje sutarties įvykdymo užtikrinimo dokumento, nurodyto šios sutarties 7.1 punkte, gali į užsakovo sąskaitą Nr. LT947181200002130496, esančią AB Artea banke, pervesti sumą, ne mažesnę nei 10 (dešimt) procentų pradinės sutarties vertės, nurodytos sutarties 3.4 punkte, pavedimo paskirtyje nurodydamas šios sutarties numerį. Ši suma per 5 (penkias) darbo dienas yra grąžinama tiekėjui tik tinkamai įvykdžius sutartį arba jei sutarties įvykdymo užtikrinimas tapo nebereikalingas dėl kitų priežasčių. Rangovui neįvykdžius savo sutartinių įsipareigojimų ar sutartį nutraukus dėl tiekėjo kaltės, visa šiame punkte nurodyta į užsakovo sąskaitą pervesta suma yra negrąžinama.

7.4. Jei užsakovas pasinaudoja sutarties užtikrinimu, rangovas, siekdamas toliau vykdyti sutarties įsipareigojimus, privalo per 7 (septynias) darbo dienas nuo pranešimo, kad užsakovas pasinaudojo sutarties užtikrinimu, gavimo pateikti naują sutarties užtikrinimą šiame sutarties skyriuje nurodytai sumai.

7.5. Sutarties įvykdymo užtikrinime nurodytas jo galiojimo terminas turi būti 30 dienų ilgesnis negu sutarties galiojimo terminas. Rangovas privalo užtikrinti, kad sutarties įvykdymo užtikrinimas galiotų ir būtų teisiškai įvykdomas nuo jo išdavimo dienos iki tol, kol sueis 30 dienų terminas po to, kai užbaigus visus Darbus bus sudarytas Darbų perdavimo-priėmimo aktas. Jei iki darbų suteikimo termino yra likę daugiau kaip 1 (vieneri) metai, tiekėjas gali pateikti užtikrinimą galiojantį 1 (vienerius) metus, jei likus ne daugiau kaip 30 (trisdešimt) kalendorinių dienų iki pateikto užtikrinimo galiojimo pabaigos bus pateikiamas naujas arba pratęstas užtikrinimas sekantiems sutarties galiojimo metams.

Šiuo atveju rangovui iki nurodyto termino nepateikus naujo arba pratęsto užtikrinimo, užsakovas, įspėjęs rangovą prieš 3 (tris) darbo dienas, pareikalauja užtikrintojo sumokėti pagal galiojantį sutarties užtikrinimą, kadangi rangovas laikomas neįvykdžiusiu šiame punkte nurodyto savo įsipareigojimo.

7.6. Jeigu sutartyje nustatytomis sąlygomis yra pratęsiamas darbų teikimo terminas, rangovas per 10 (dešimt) darbo dienų po susitarimo dėl darbų teikimo termino pratęsimo pasirašymo privalo užsakovui pateikti naują arba pratęstą užtikrinimą 1 (vienu) mėnesiu ilgesniam nei pratęsiamam darbų teikimo laikotarpiui. Susitarimas dėl darbų teikimo termino pratęsimo įsigalioja tik pateikus naują užtikrinimą (arba jo pratęsimą).

7.7. Jeigu vykdant sutartį sutarties kaina padidėja daugiau kaip 30 % nuo sutarties kainos, Rangovas privalo padidinti sutarties įvykdymo užtikrinimo sumą, kad ji būtų ne mažesnė, negu 7.1. punkte nurodytas procentinis dydis nuo sutarties kainos, ir pateikti tą patvirtinančius dokumentus užsakovui per 10 (dešimt) darbo dienų nuo susitarimo, pagal kurį padidėja sutarties kaina, sudarymo dienos.

7.8. Jei sutarties vykdymo metu užtikrinimą išdavęs juridinis asmuo (garantas, laiduotojas) negali įvykdyti savo įsipareigojimų, užsakovas gali raštu pareikalauti rangovo per 10 (dešimt) darbo dienų pateikti naują sutarties įvykdymo užtikrinimą tokiomis pačiomis sąlygomis kaip ir ankstesnysis.

7.9. Užtikrinimas rangovui grąžinamas (arba atsisakoma užtikrinimo teisių, kai jis pasirašytas elektroniniu parašu) / vietoj užtikrinimo pagal šios sutarties 7.3 punktą į rangovo sąskaitą pervesta pinigų suma tiekėjui grąžinama, rangovui suteikus visos apimties darbus ir abiem šalims pasirašius priėmimo–perdavimo dokumentą (jei reikalinga).

**8. DARBŲ PERDAVIMAS IR PRIĖMIMAS. STATYBOS UŽBAIGIMAS**

8.1. Užsakovas perima darbus:

8.1.1. kai visi darbai baigti pagal sutartį, įskaitant ir baigiamuosius bandymus, kurių rezultatai yra teigiami, ir

8.1.2. kai pasirašomas darbų perdavimo ir priėmimo aktas.

Rangovas, užbaigęs darbus, su prašymu perduoti ir priimti darbus raštu privalo kreiptis į statinio statybos techninės priežiūros vadovą kartu pateikdamas atliktų statybos darbų perdavimo užsakovui aktą, o per 10 darbo dienų nuo statybos darbų perdavimo ir priėmimo akto pasirašymo dienos ir užtikrinimo dokumentą, kuriuo užtikrinamas garantinio laikotarpio prievolių įvykdymas pagal sutartį, tokios formos ir iš tokios trečiosios šalies, kaip nurodyta 3.4 punkte. Šis dokumentas rangovo nemokumo ar bankroto atveju turi užtikrinti dėl rangovų kaltės atsiradusių defektų šalinimo išlaidų apmokėjimą užsakovui.

Reikalavimai užtikrinimo dokumentui:

- turi būti išduotas ne trumpesniam nei pirmųjų 3 metų laikotarpiui ir galiojimo laikotarpiu negali būti atšaukiamas;

- suma turi būti ne mažesnė kaip 5 procentai statybos (atliktų Darbų be projektavimo) kainos (su PVM).

Statybos užbaigimo terminas yra 90 kalendorinės dienos nuo darbų perdavimo ir priėmimo akto pasirašymo datos. Rangovas, vadovaudamasis 8.2.1 papunkčio ir 8.4 punkto reikalavimais, privalo ištaisyti defektus (jei reikia), kad būtų galima surašyti statybos užbaigimo dokumentą.

Rangovui užbaigus visus darbus, teisės aktų nustatyta tvarka pasirašius darbų perdavimo-priėmimo aktą, rangovas privalo užsakovo vardu (pagal suteiktą įgaliojimą) turi organizuoti statybos užbaigimo procedūrą, **savo lėšomis** parengti visus pagal statinį ir jo statybos rūšį privalomus dokumentus, kurie numatyti statybos techniniame reglamente STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ statybos užbaigimo procedūrai atlikti bei pagal suteiktą užsakovo įgaliojimą, įregistruoti Nekilnojamojo turto registre statinius, kuriems buvo atliktos užbaigimo procedūros.

8.2. Užsakovas užtikrina, kad statinio statybos techninės priežiūros vadovas, raštu gavęs rangovo prašymą pagal 8.1 punktą, per 10 darbo dienų kartu su užsakovu atliktų bendrą atliktų darbų apžiūrą ir patikrinimą, po kurių statinio statybos techninės priežiūros vadovas parengtų rangovui darbų perdavimo ir priėmimo aktą, jame nurodytų, kad darbai buvo baigti pagal sutartį, kartu pridėtų (jei reikia) defektų, atsiradusių dėl medžiagų, įrangos arba darbo kokybės, kurie neturės esminės įtakos naudojant darbus pagal paskirtį, sąrašą. Jame turi būti nurodoma, iki kada defektai turi būti pašalinti. Tokių defektų taisymo laikas neturi būti ilgesnis kaip 28 kalendorinės dienos po darbų perdavimo ir priėmimo akto pasirašymo dienos.

Darbų perdavimo ir priėmimo aktą pasirašo užsakovas, rangovas ir statinio statybos techninės priežiūros vadovas. Jei rangovas neištaiso defektų per darbų perdavimo ir priėmimo akte nustatytą laiką, užsakovas turi teisę iki statybos užbaigimo termino pabaigos pats ištaisyti defektus ir išskaičiuoti defektų taisymo išlaidų sumą iš galutinio mokėjimo rangovui.

Užsakovas kartu su techninės priežiūros vadovu, įvertinęs, kad darbai atliki netinkamai arba ne pilna apimtimi, raštu informuoja rangovą, kad atsisako perimti darbus, nurodydamas atsisakymo pagrindą ir darbus, kuriuos rangovas privalo atlikti.

8.3. Jeigu užsakovas pagrįstai neatmeta rangovo prašymo ir jeigu darbai iš esmės atitinka sutarties reikalavimus, tai rangovas turi teisę reikalauti darbų atlikimo termino pratęsimo dėl tokio uždelsimo.

8.4. Rangovas iki statybos užbaigimo komisijos patikrinimo dienos privalo pašalinti iš statybvietės visus dar likusius rangovo įrengimus, medžiagų perteklių, šiukšles, laikinuosius statinius. Komisijos tikrinamas statinys turi būti švarus ir sutvarkytas. Rangovas privalo sudaryti statinio statybos techninės priežiūros vadovui, užsakovui ir komisijai tinkamas darbo sąlygas statiniams apžiūrėti, skirti būtiną reikalingą transportą bei specialią aprangą, pateikti statinio statybos dokumentaciją.

Jeigu užsakovui (ar jo įgaliotam asmeniui) yra pateikti statybos užbaigimo komisijos privalomieji nurodymai, rangovas po tokių nurodymo gavimo per 28 kalendorines dienas arba per statybos užbaigimo komisijos nurodytą terminą, atsižvelgdamas į tai, kuris yra ilgesnis, privalo organizuoti komisijos nurodytus bandymus ir ištaisyti komisijos nustatytus defektus. Defektų neištaisymas ir bandymų neatlikimas per šį terminą užsakovui suteikia teisę iki statybos užbaigimo termino pabaigos ištaisyti defektus ir atlikti bandymus ir (arba) išskaičiuoti defektų taisymo ir bandymų atlikimo išlaidų sumą iš galutinio mokėjimo rangovui.

**9. SUTARTIES KAINA IR APMOKĖJIMAS**

9.1. Sutarties kaina yra nurodyta 3.4 punkte. Jei suma skaičiais neatitinka sumos žodžiais, teisinga laikoma suma žodžiais.

9.2. Šiai sutarčiai taikoma fiksuotos kainos kainodara. Pradinės sutarties vertė yra lygi rangovo pasiūlymo kainai be PVM, nurodytai už visą perkamų darbų apimtį. Jei sutarties vertė buvo peržiūrėta pagal sutartyje nurodytas kainų peržiūros sąlygas, atitinkamai patikslinama (didėja arba mažėja) pradinės sutarties vertė. Rangovas privalo įvykdyti sutartį ta apimtimi, kokia ji yra nustatyta sutarties sudarymo metu, už rangovo pasiūlyme nurodytą fiksuotą kainą.

Bet koks kiekis, kuris gali būti nustatytas Veiklų rūšių sąraše ar techninio projekto dokumentuose – sąnaudų kiekių žiniaraščiuose, jeigu jie pateikiami, – yra orientacinis (projektinis) ir neturi būti laikomas faktiniu ir tiksliu darbų, kuriuos rangovui reikia atlikti, kiekiu, t. y. nepriklausomai nuo faktinio atliktų darbų kiekio sutarties kaina negali būti keičiama – užsakovas už visą pirkimo dokumentuose ir sutartyje numatytą pirkimo objektą sumoka tiekėjo pasiūlyme nurodytą kainą, jeigu faktinis ir pirkimo dokumentuose nurodytas darbų kiekis (skaičiuojant pinigine verte) nesiskiria daugiau kaip 5 procentais, skaičiuojant nuo pradinės sutarties vertės. Jei sutartyje nurodytų darbų apimtis neatitinka daugiau kaip 5 procentų, skaičiuojant nuo pradinės sutarties vertės, visų darbų, viršijančių 5 procentų ribą, turi būti atsisakoma ir (ar) jie įsigyjami taikant kiekio (apimties) keitimo sąlygas, nurodytas Sutarties 10 skyriuje.

9.3. Apmokėjimo už tinkamai pagal sutartį atliktus darbus sumai nustatyti turi būti taikomos Veiklos rūšių sąraše nurodytos fiksuotos darbų grupių (etapų) kainos.

Veiklos rūšių sąraše nurodytos darbų grupių (etapų) fiksuotos kainos gali būti sumokėtos rangovui dalimis, atsižvelgiant į faktiškai atliktą to darbo grupės (etapo) dalį, 9.4 ir 9.6 punktuose numatyta tvarka. Tokiu atveju rangovo prašymu užsakovo atstovas – statinio statybos techninis prižiūrėtojas, tikrindamas dalinai atlikto darbo grupės (etapo) apimtį, turi įvertinti, kokia Veiklos rūšių sąraše numatyto darbo grupės (etapo) dalis procentais yra faktiškai atlikta ir pranešti rangovui. Darbų pažangai įvertinti rangovas pateikia lokalines sąmatas. Minėtos sąmatos bus naudojamos įkainiams nustatyti, atliekant pakeitimus.

9.4. Tarpiniam mokėjimui gauti rangovas privalo pateikti užsakovui atliktų darbų aktą ir PVM sąskaitą faktūrą. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19), teikiamos vykdytojo pasirinktomis elektroninėmis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros teikiamos naudojantis sąskaitų administravimo bendrosios informacinės sistemos (toliau – SABIS) priemonėmis (SABIS svetainė pasiekiama adresu <https://sabis.nbfc.lt/>). Užsakovas, gavęs šiame punkte minimus dokumentus, per 10 kalendorinių dienų privalo patvirtinti pasirašydamas atliktų darbų aktą išskyrus atvejus, jeigu:

9.4.1. koks nors rangovo atliktas darbas neatitinka sutarties. Tokiu atveju užsakovas gali reikalauti iš rangovo pateikti pakoreguotus mokėjimo dokumentus, atitinkamai sumažinti to tarpinio mokėjimo sumą tokio netinkamo darbo ištaisymo išlaidų arba netinkamo daikto pakeitimo dydžiu ir (arba);

9.4.2. rangovas pagal sutartį neatliko arba neatlieka kokio nors darbo arba, apie kurį jam atitinkamai buvo pranešęs užsakovas. Tokiu atveju užsakovas gali reikalauti iš rangovo pateikti pakoreguotus mokėjimo dokumentus, atitinkamai sumažinti tarpinio mokėjimo sumą to darbo arba įsipareigojimo verte.

Jeigu Užsakovas per šiame punkte nustatytą terminą Rangovo pateiktų mokėjimo dokumentų nepatvirtina ir nepateikia nepatvirtinimo priežasčių, turi būti laikoma, kad Rangovo prašoma apmokėti suma yra teisinga.

9.5. Tarpiniai mokėjimai už darbus atliekami kol pagal sutartį lieka nesumokėta 10000 Eur su PVM. Galutinis mokėjimas, kuris sudaro ne mažiau kaip 10000 Eur su PVM, atliekamas tada, kai rangovas ištaiso visus defektus ir STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ nustatyta tvarka atlieka statybos užbaigimo procedūras.

9.6. Apmokėjimas už atliktus darbus bus atliekamas pagal atliktų darbų aktus ir sąskaitas faktūras per 3.4 punkte nurodytą dienų skaičių nuo rangovo pateiktų mokėjimo dokumentų užsakovo patvirtinimo.

9.7. Jeigu rangovas negauna mokėjimo sutarties sąlygų 9.6 punkte nurodytu terminu, tai jis turi delspinigių teisę. Delspinigių dėl vėluojančio mokėjimo dydis yra nurodytas 3.4 punkte.

9.8. Sutarties kaina gali būti keičiama taikant peržiūros ir (ar) kiekio (apimties) keitimo sąlygas, nurodytas sutarties 10 skyriuje. Jei sutarties kaina buvo peržiūrėta pagal sutartyje nurodytas peržiūros sąlygas, atitinkamai patikslinama (didėja arba mažėja) pradinė sutarties vertė. Jei sutarties kaina buvo pakeista pagal sutartyje nurodytas kiekio (apimties) keitimo sąlygas pradinė sutarties vertė nesikeičia.

9.9. Užsakovas gali tiesiogiai atsikaityti su subrangovais jei subrangovas išreiškia norą pasinaudoti tiesioginio atsiskaitymo galimybe. Tokiu atveju turi būti sudaroma trišalė sutartis tarp užsakovo, rangovo ir subrangovo, kurioje aprašoma tiesioginio atsiskaitymo su subrangovu tvarka atsižvelgiant į šioje sutartyje ir subrangos sutartyje nustatytus reikalavimus, įskaitant teisę rangovui prieštarauti dėl nepagrįstų mokėjimų. Trišalės sutarties dėl tiesioginio atsiskaitymo su subrangovu pasirašymas nepakeičia rangovo atsakomybės dėl šios sutarties vykdymo. Pasirašius sutartį, užsakovas ne vėliau kaip per 3 darbo dienas informuos žinomus subtiekėjus apie tokią sutartyje numatytą tiesioginio atsiskaitymo galimybę. Jei kiti subtiekėjai paaiškėja vėliau – ši informacija jiems pateikiama per 3 darbo dienas nuo informacijos apie naujo subtiekėjo pasitelkimą iš tiekėjo gavimo dienos. Subrangovas norintis, kad Užsakovas atsiskaitytų su juo tiesiogiai ne vėliau kaip per 3 darbo dienas nuo informacijos apie tiesioginio atsiskaitymo galimybę turi informuoti Užsakovo nurodytą asmenį, kuris atsakingas už sutarties vykdymą.

9.10. Užsakovas turi teisę taikydamas vienašalį įskaitymą išskaičiuoti netesybas ir nuostolius iš Rangovui mokėtinų.

**10. PAKEITIMAI**

10.1. Sutarties kainos peržiūros sąlyga: padidėjus arba sumažėjus pridėtinės vertės mokesčio (PVM) tarifui sutarties kaina atitinkamai didinama arba mažinama. Perskaičiavimas atliekamas įsigaliojus Lietuvos Respublikos pridėtinės vertės mokesčio įstatymo pakeitimui, kuriuo keičiamas mokesčio tarifas. PVM tarifas neatliktiems statybos darbams keičiamas (mažinamas ar didinamas) pagal Lietuvos Respublikos teisės aktus. Perskaičiuota Sutarties kaina pradedama taikyti nuo Lietuvos Respublikos pridėtinės vertės mokesčio įstatymo pakeitimo, kuriuo keičiamas šio mokesčio tarifas, nurodytos tarifo įsigaliojimo dienos.

Sutarties kainos perskaičiavimo formulė pasikeitus PVM tarifui:



 - Perskaičiuota Sutarties kaina (su PVM)

 - Sutarties kaina (su PVM) iki perskaičiavimo

A – Atliktų darbų kaina (su PVM) iki perskaičiavimo

 - senas PVM tarifas (procentais)

 - naujas PVM tarifas (procentais)

10.2. Sutarties kaina už statybos darbus yra peržiūrima sekantį sutarties mėnesį, praėjus 6 mėnesiams po sutarties sudarymo. Po pirmojo sutarties peržiūrėjimo, sutarties kaina peržiūrima kas 6 mėnesius per visą sutarties darbų atlikimo laikotarpį (vėlesnis kainų perskaičiavimas negali apimti laikotarpio, už kurį jau buvo atliktas perskaičiavimas):

10.2.1. Rangovui mokėtinos sumos perskaičiuojamos įvertinant Valstybės duomenų agentūros (VDA) ([www.osp.stat.gov.lt](http://www.osp.stat.gov.lt)) kas mėnesį skelbiamo statybos sąnaudų elementų kainų indekso, labiausiai atitinkančio objekto rūšį, pokytį per sutarties 10.2 papunktyje nurodytą darbų vykdymo laikotarpį – kai indekso pokyčio koeficiento (K, kurio apskaičiavimas nurodytas sutarties 10.2.2 papunktyje) reikšmė, yra daugiau kaip 1,05 arba mažiau nei 0,95.

10.2.2. Sutarties kaina perskaičiuojama dėl indekso pokyčio, pagal sutartį neišpirktų statybos darbų vertę padauginant iš Indekso pokyčio koeficiento, kuris apskaičiuojamas pagal toliau nurodytą formulę:

**K = IPb / IPr**

Kur:

K – Indekso pokyčio koeficientas;

IPr – Indekso reikšmė laikotarpio pradžioje;

IPb – Indekso reikšmė laikotarpio pabaigoje;

Laikotarpis apima lygiai 6 mėnesius ir nustatomas pagal sutarties 10.2. papunktį.

10.2.3. Praėjus sutarties kainos peržiūros laikotarpiui (6 mėnesiams), sekantį sutarties mėnesį apskaičiuojamas Indekso pokyčio koeficientas (K). Indekso pokyčio koeficientas (K) paskaičiuojamas pagal perskaičiavimo laikotarpio (6 mėnesių ) paskutinei dienai paskelbtus Valstybės duomenų agentūros (VDA) statybos sąnaudų elementų kainų indeksus (kurie skelbiami kas mėnesį interneto tinklapyje [www.osp.stat.gov.lt](http://www.osp.stat.gov.lt)). Apskaičiuotas Indekso pokyčio koeficientas (K) užfiksuojamas abiejų šalių pasirašytame dokumente. Sutarties kaina perskaičiuojama ir pasirašomas papildomas susitarimas prie sutarties dėl kainos perskaičiavimo tuo atveju, jei tenkinamos sutarties 10.2.1 papunkčio sąlygos.

10.2.4. Šalys privalo papildomame susitarime nurodyti Indekso reikšmę laikotarpio pradžioje ir jos nustatymo datą, Indekso reikšmę laikotarpio pabaigoje ir jos nustatymo datą, Indekso pokyčio koeficientą, perskaičiuotą fiksuotos kainos sumą arba perskaičiuotus fiksuotus įkainius (įskaitant Sutarties kainos (įkainių) detalizacijos žiniaraštyje nurodytus įkainius), perskaičiuotą Pradinės sutarties vertę, perskaičiuotą Sutarties įvykdymo užtikrinimo sumą (jeigu ji turi būti didinama 3.4 papunktį), perskaičiuotą Statybos darbų ir Rangovo civilinės atsakomybės privalomojo draudimo sumą (šios sumos turi būti padauginamos iš Indekso pokyčio koeficiento) bei kitą perskaičiavimui reikšmingą informaciją. Papildomame susitarime, turi būti numatyta, kad perskaičiuota sutarties kaina taikoma nuo sekančio kalendorinio mėnesio nuo abiejų šalių pasirašytame dokumente užfiksuoto apskaičiuoto indekso pokyčio koeficiento (K).

10.2.5. Jeigu darbai vėluoja dėl priežasčių, dėl kurių rangovas neįgyja teisės į darbų terminų pratęsimą, uždelstų statybos darbų kaina (įkainiai) neperskaičiuojama dėl kainų lygio kilimo (kai Indekso pokyčio koeficientas yra didesnis nei 1,05), bet turi būti perskaičiuojama dėl kainų lygio kritimo (kai Indekso pokyčio koeficientas yra mažesnis nei 0,95).

10.3. Sutarties vykdymo metu gali būti atsisakoma ne daugiau kaip 15 procentų sutartyje numatytų darbų dėl nuo sutarties šalių nepriklausančių aplinkybių, kurios atsiranda arba tampa žinomos po sutarties sudarymo, kurių sutarties šalys negalėjo protingai numatyti, negali kontroliuoti ir nebuvo prisiėmusios tų aplinkybių atsiradimo rizikos: esant aiškiai įrodomiems praleidimams, netikslumams, klaidoms ar kitiems neatitikimams pirkimo vykdytojo pateiktame techniniame projekte/techninėje specifikacijoje, dėl kurių nebereikia atlikti darbų; dėl techninių sprendinių keitimo; rinkoje nebegaminamos, nebetiekiamos prekės, medžiagos ar įranga; būtinybė/tikslingumas atsisakyti atskiro darbo ar mažinti apimtis dėl to, kad darbai ar jų dalis tapo nereikalingi, t. y. išnyko jų poreikis, pirkimo vykdytojui ir(ar)siekiant racionaliai naudoti sutarties vykdymui skirtas lėšas.

10.4. Sutartis jos galiojimo laikotarpiu gali būti keičiama neatliekant naujos pirkimo procedūros LR viešųjų pirkimų įstatymo 89 str. nurodytais atvejais. Jeigu sutarties pakeitimas atliekamas kitais negu apibrėžti LR viešųjų pirkimų įstatymo 89 str. 1 ir 2 dalyse atvejais, tokiam pakeitimui atlikti turi būti atliekama nauja pirkimo procedūra pagal LR viešųjų pirkimų įstatymo reikalavimus.

10.5. Pakeitimai forminami tokia tvarka:

10.5.1. jei būtina/tikslinga atsisakyti atskiro darbo, ar būtina/tikslinga mažinti darbų apimtis, rangovas pateikia motyvuotą siūlymą, jį pagrindžiančius dokumentus bei nevykdytinų darbų lokalinę sąmatą, kurioje nurodo nevykdytinų darbų kainas, apskaičiuotas pagal 3.2.2.4 papunktyje sąnaudų kiekių žiniaraščius ir, užsakovui neprieštaraujant, rangovas surašo nevykdomų darbų aktą (pridedama brėžiniai, projektuotojo paaiškinimai, sąmatos ir kiti su pakeitimu susiję dokumentai), kurį pasirašytinai patvirtina rangovas, užsakovo atstovas, projekto vykdymo priežiūros vadovas bei techninės priežiūros vadovas. Šalims pasirašius papildomą susitarimą koreguojama sutarties kaina;

10.5.2. papildomi darbai – tai į sutartį neįtraukti darbai ir (ar) sutartyje nurodytų darbų apimtys, jeigu jos viršija 5 procentus pradinės sutarties vertės, taip pat įsigyjami pagal LR viešųjų pirkimų įstatymo 89 str. 1 ir 2 d., išskyrus sutarties 10.6 papunktyje nurodytus atvejus. Jei būtina/tikslinga atlikti papildomus darbus, rangovas pateikia motyvuotą siūlymą, jį pagrindžiančius dokumentus bei papildomų darbų lokalinę sąmatą, sudarytą pagal 10.5.3 papunktyje nurodytus darbų kainų nustatymo būdus, ir, užsakovui įvertinus rangovo siūlymą, koreguojama sutarties kaina.

10.5.3. Apskaičiuojant papildomų darbų kainas pagal kiekio (apimties) keitimo sąlygas, taikomi šie būdai prioritetine tvarka, t. y. tik nesant galimybės taikyti aukščiau esantį būdą, gali būti taikomas žemiau esantis būdas:

10.5.3.1. pritaikant rangovo pasiūlyme nurodytus įkainius;

10.5.3.2. jei įmanoma, išskaičiuojant kainos dalį iš sutartyje įkainotos atskiros pirkimo objekto sudedamosios dalies ar numatyto įkainio, *pavyzdžiui, tinkavimo įkainį išskaičiuojant iš sutartyje numatyto „Tinkavimas, glaistymas, dažymas“ darbo įkainio;*

10.5.3.3. pritaikant sutartyje numatytus panašių darbų įkainius. Panašius darbus turi pagrįsti rangovas (*Pavyzdžiui, sutartyje numatyti 1 mm storio skardos palangių apskardinimo darbai. Paaiškėjus, kad reikia atlikti papildomus apskardinimo darbus (apskardinti angokraščius ar papildomus parapetus ir panašiai) galima pritaikyti tokį skardinimo įkainį).*

10.5.3.4. įvertinant pagrįstas tiesiogines (darbo užmokesčio ir su juo susijusius mokesčius, statybos produktų ir įrenginių, mechanizmų eksploatacijos sąnaudas, statybvietės) bei netiesiogines (pridėtines, pelno) išlaidas pagal Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 patvirtintos Kainodaros taisyklių nustatymo metodikos (aktualios redakcijos) priedo „Tiesioginių ir netiesioginių išlaidų apskaičiavimo taisyklės“ nuostatas.

10.6. Jeigu, siekiant laiku ir tinkamai įvykdyti sutartį, reikia atlikti papildomus darbus, kurių rangovas nenumatė sudarant šią sutartį, bet turėjo ir galėjo juos numatyti pagal užsakovo pateiktą techninį projektą, specifikacijas, objekto vizualinę apžiūrą, pirkimo ir kitus dokumentus, projektinę dokumentaciją, teisės aktų reikalavimus, ir jie yra būtini šiai sutarčiai tinkamai įvykdyti, šiuos darbus rangovas atlieka savo sąskaita.

10.7. Atliktų darbų aktai turi atitikti šalių pasirašytus susitarimus atliktus darbų vykdymo pakeitimus.

10.8. Rangovo pasiūlyme įvardintos darbų sudėtinės dalys (resursai, techninės specifikacijos ir pan.), kurios nedetalizuotos techniniame projekte, gali būti keičiamos tik užsakovo sutikimu tiek, kiek toks keitimas neprieštarauja techninio projekto (jo techninių specifikacijų, aiškinamųjų raštų, brėžinių) sprendiniams. Tokie keitimai pakeitimu nelaikomi.

10.9. Jeigu bet kuris statybos dalyvis darbų vykdymo metu sužino apie techninio projekto klaidą arba techninį trūkumą dokumento, kuriuo vadovaujantis rangovas privalo vykdyti darbus, tai jis apie tai privalo nedelsdamas pranešti užsakovui. Užsakovas, gavęs tokį pranešimą, privalo pateikti rangovui trūkstamą informaciją, tinkamus paaiškinimus bei (jeigu reikia) įforminti pakeitimą. Techninio projekto klaida ar dokumento techninis trūkumas turi būti patvirtintas projektą rengusio projektuotojo.

10.10. Kiekvienu atveju, kai šaliai paaiškėja sutartyje ar įstatymuose numatytos aplinkybės, kurios sudaro pagrindą pakeisti darbų atlikimo terminus ir (arba) sutarties kainą, arba naujos aplinkybės, nors sutartyje ir nenumatytos, tačiau kurių apdairus bei protingas tiekėjas negalėjo numatyti teikdamas pasiūlymą Pirkime, bet tokios aplinkybės, šalies vertinimu, gali trukdyti vykdyti darbus ir juos užbaigti per darbų atlikimo terminus ir (arba) didinti ar mažinti sutarties kainą, ta šalis privalo nedelsdama, bet ne vėliau nei per 5 (penkias) darbo dienas po sužinojimo apie tokias aplinkybes, įspėti kitą šalį apie jas ir inicijuoti Susitarimo sudarymą. Tokiu atveju Rangovas privalo:

10.10.1. per 15 darbo dienų po sužinojimo apie tokias aplinkybes pateikti užsakovui paaiškinimus, preliminarius apskaičiavimus ir pagrindimą, kaip, rangovo vertinimu, konkrečios aplinkybės daro įtaką darbų vykdymo spartai ir rangovo negalėjimui įvykdyti savo sutartinius įsipareigojimus ir (ar) sutarties kainai;

10.10.2. vykdyti visus darbus, kuriuos galima vykdyti;

10.10.3. ne rečiau nei kas mėnesį raštu pateikti užsakovui informaciją, kaip realiai konkrečios aplinkybės įtakoja darbų vykdymą ir darbų atlikimo terminus ir (ar) Sutarties kainą;

10.10.4. pasibaigus konkrečių aplinkybių veikimui, pateikti užsakovui galutinį motyvuotą reikalavimą dėl darbų terminų pratęsimo ir (arba) Sutarties kainos pakeitimo.

10.11. Rangovas turi teisę vykdyti papildomus darbus arba nevykdyti atsisakomų darbų tik po to, kai šalys dėl jų sudaro susitarimą.

10.12. Užsakovas, gavęs iš rangovo informaciją pagal 10.10.1 punktą, privalo per 8 darbo dienas (arba kitą Šalių sutartą terminą) išanalizuoti rangovo pateiktą informaciją ir visą kitą Susitarimo sudarymui svarbią informaciją ir savo ruožtu pateikti rangovui užsakovo turimą informaciją, kaip, užsakovo vertinimu, konkrečios aplinkybės, susijusios su užsakovo pareigų vykdymu, daro įtaką darbų vykdymo spartai, taip pat pateikti savo pastabas ir pasiūlymus, pagrįstus sutarties arba imperatyviomis Įstatymų nuostatomis.

10.13. 10.10 punkte nurodytais atvejais užsakovas privalo sudaryti su rangovu susitarimą ir jame numatyti atitinkamų darbų atlikimo terminų pratęsimą ir (arba) sutarties kainos padidinimą. Po to, kai rangovas pateikia galutinį reikalavimą pagal 10.10.4 punktą, užsakovas privalo jį įvertinti pagal 10.12 punktą ir, jeigu reikalinga, Šalys privalo patikslinti Susitarimą.

10.14. Kitais, nei 10.10 punkte nurodytieji, atvejais (tai yra, kai nėra pagrindo keisti darbų atlikimo terminus arba sutarties kainą) šalis, inicijuojanti Susitarimą, privalo pateikti kitai šaliai pranešimą dėl Sutarties pakeitimo bei pagrindimą dėl to, jog yra faktinis ir teisinis pagrindas sudaryti Susitarimą, ir, jeigu įmanoma, dėl to, kaip siūlomas Susitarimas paveiks darbų vykdymą ir darbų atlikimo terminus. Kita šalis per 8 darbo dienas (arba kitą šalių sutartą terminą) privalo išanalizuoti ir įvertinti gautą informaciją, pateikti savo pastabas ir pasiūlymus, pagrįstus sutarties arba imperatyviomis Įstatymų nuostatomis.

10.15. Šalys privalo bendradarbiauti ir siekti sudaryti Susitarimą kaip galima greičiau, bet ne ilgiau nei per 30 darbo dienų nuo Susitarimo inicijavimo 10.10 punkte nurodytais atvejais arba per 15 darbo dienų nuo Susitarimo inicijavimo 10.14 punkte nurodytais atvejais (nebent Šalys raštu susitaria dėl ilgesnių terminų).

10.16. Tuo atveju, kai rangovas pagal sutarties sąlygas inicijuoja sudarymą Susitarimo, be kurio rangovas negali vykdyti darbų ar atskirų veiksmų pagal sutartį arba pagal Įstatymus privalo stabdyti statybos darbus arba kitus konkrečius veiksmus pagal sutartį, užsakovo vengimas ar nepagrįstas atsisakymas sudaryti tokį Susitarimą sudaro pagrindą rangovui sustabdyti visų darbų arba atitinkamų statybos darbų ar kitų konkrečių veiksmų pagal sutartį atlikimą ir taikomos šios sutarties 6 skyriaus nuostatos dėl darbų vykdymo sustabdymo.

10.17. Tuo atveju, kai užsakovas pagal Sutarties sąlygas inicijuoja Susitarimo sudarymą, rangovo vengimas ar nepagrįstas atsisakymas sudaryti tokį Susitarimą sudaro pagrindą užsakovui sustabdyti mokėjimus rangovui iki 3% nuo Pradinės sutarties vertės.

10.18. Sutarties sąlygos keičiamos, raštu gavus informaciją apie pakeistą kitos šalies atsiskaitomąją sąskaitą banke, sudarant papildomą rašytinį susitarimą, kuris yra neatsiejama sutarties dalis.

10.19. Visi sutarties keitimai įforminami raštu sudarant susitarimą prie sutarties.

**11. ATSAKOMYBĖ UŽ DEFEKTUS, GARANTIJOS**

11.1. Užsakovas, nustatęs darbų trūkumus ar kitokius nukrypimus nuo sutarties po darbų perdavimo ir priėmimo akto pasirašymo, jei tie trūkumai ar nukrypimai negalėjo būti nustatyti perimant darbą (paslėpti trūkumai arba atsiradę statinio garantinio naudojimo metu), taip pat jei jie buvo rangovo tyčia paslėpti, privalo apie juos raštu pranešti rangovui.

11.2. Rangovas (kartu su statinio projektuotoju ir techniniu prižiūrėtoju) Lietuvos Respublikos civilinio kodekso, taip pat Statybos įstatymo nustatyta tvarka atsako už statinio sugriuvimą ar per garantinį terminą nustatytus defektus. Sutarties Šalims yra žinomos Lietuvos Respublikos civilinio kodekso 6.697 ir 6.698 straipsnių nuostatos, kad Rangovas atsako už statybos objekto sugriuvimą ar defektus, jeigu statybos objektas sugriuvo ar defektai buvo nustatyti per 5 (penkis) metus, esant paslėptų statinio elementų – 10 (dešimt) metų, esant tyčia paslėptų defektų – 20 (dvidešimt) metų, jeigu neįrodo, kad jie atsirado dėl statybos objekto ar jo dalių normalaus susidėvėjimo, jo netinkamo naudojimo ar Užsakovo ar jo pasamdytų asmenų netinkamai atlikto remonto arba dėl Užsakovo ar jo pasamdytų asmenų kitokių kaltų veiksmų.

Rangovas garantinio laikotarpio metu privalo, užsakovui pareikalavus, atlikti visus defektų arba žalos ištaisymo darbus. Rangovas privalo savo sąskaita ir rizika atlikti darbus, jeigu tie darbai atlikti ne pagal techninę specifikaciją, netinkama darbų kokybe arba bet kurio sutartinio rangovo įsipareigojimo neįvykdymu.

11.3. Įrenginiams bei mechanizmams rangovas įsipareigoja suteikti gamintojų išduotas garantijas, bet ne mažiau kaip dvejiems metams.

11.4. Rangovas per 10 darbo dienų nuo statybos darbų perdavimo ir priėmimo akto pasirašymo dienos užsakovui turi pateikti dokumentą, kuriuo užtikrinamas garantinio laikotarpio prievolių įvykdymas pagal pasirašytą sutartį. Šis dokumentas rangovo neveikimo ir (ar) netinkamo veikimo, nemokumo ar bankroto atveju turi užtikrinti dėl rangovų kaltės atsiradusių defektų, nustatytų per pirmuosius 3 statinio garantinio termino metus, šalinimo išlaidų apmokėjimą užsakovui. Defektų šalinimo užtikrinimo suma statinio garantiniu 3 metų laikotarpiu turi būti ne mažesnė kaip 5 procentai statinio statybos (atliktų darbų be projektavimo) kainos.

11.5. Rangovas kartu su statybos darbų perdavimo ir priėmimo aktu turi pateikti dokumentą, kuriame rangovas įsipareigoja pratęsti garantinį terminą, tiek, kiek įsipareigojo rangos darbų pirkimo pasiūlyme (jeigu įsipareigojo).

**12. SUTARTIES ESMINIS PAŽEIDIMAS. SUTARTIES NUTRAUKIMAS**

12.1. Jeigu darbų vykdymo sustabdymas pagal sutarties sąlygų 6.6 punktą trunka ilgiau nei 91 kalendorinę dieną, tai rangovas gali reikalauti leidimo atnaujinti darbų vykdymą. Jeigu per 21 kalendorinę dieną toks leidimas nėra suteikiamas, rangovas, prieš tai įspėjęs užsakovą raštu, gali reikalauti nutraukti sutartį. Tokiu sutarties nutraukimo atveju turi būti nustatytos ir šalių parašais patvirtintos atliktų darbų apimtys ir rangovui mokėtinos sumos.

12.2. Jeigu rangovas nevykdo arba netinkamai vykdo kuriuos nors sutartinius įsipareigojimus, tai statinio statybos techninės priežiūros vadovas raštu gali rangovui nurodyti įvykdyti įsipareigojimus arba ištaisyti netinkamai atliktus darbus per pagrįstai protingą laiką.

12.3. Užsakovas turi teisę bet kuriuo šiame punkte išvardytu atveju arba aplinkybėms, prieš 21 kalendorinę dieną apie tai pranešęs rangovui, nutraukti sutartį ir pašalinti rangovą iš statybvietės dėl esminių sutarties pažeidimų, kai rangovas:

12.3.1. nevykdo sutarties sąlygų 12.2 punkte nurodytų statinio statybos techninės priežiūros vadovo nurodymų ir dėl to užsakovas iš esmės negauna darbų rezultato, kokio tikėjosi;

12.3.2 nepateikia sutarties įvykdymo užtikrinimo arba visais pagrįstais atvejais nepratęsia jo galiojimo;

12.3.3. nepradeda laiku vykdyti darbų, kitaip aiškiai parodo ketinimą netęsti savo įsipareigojimų pagal sutartį arba neatlieka darbų pagal nurodytą darbų vykdymo grafiką ir tampa aišku, kad juos baigti iki darbų atlikimo termino pabaigos neįmanoma;

12.3.4. nesilaiko sutarties 10.14 papunkčio reikalavimų;

12.3.5. nesilaiko sutarties 5.27. papunkčio reikalavimų.

12.4. Nutraukus sutartį pagal 12.3 punktą:

12.4.1. rangovas privalo toliau vykdyti pagrįstus užsakovo nurodymus dėl turto išsaugojimo arba dėl darbų saugos;

12.4.2. užsakovas turi nustatyti likusias rangovui mokėtinas sumas už tinkamai atliktus, bet neapmokėtus darbus. Tačiau užsakovas rangovo sąskaita gali padengti bet kuriuos nuostolius ir papildomas išlaidas, susijusias su defektų ištaisymu, delspinigius dėl vėlavimo (jeigu yra) ir kitas užsakovo išlaidas, atsiradusias dėl šios sutarties. Užsakovas, padaręs tokius atskaitymus už papildomas išlaidas, praradimus ir nuostolius, visą likusią rangovui mokėtiną sumą privalo išmokėti rangovui;

12.4.3. sutarties įvykdymo užtikrinimas atitenka užsakovui.

12.5. Užsakovas bet kada dėl objektyvių nuo jo nepriklausančių aplinkybių, nepriklausomai nuo rangovo veiksmų, turi teisę nutraukti sutartį ne vėliau kaip prieš 14 kalendorinių dienų apie tai raštu pranešdamas rangovui. Tokiu atveju rangovui turi būti sumokėta:

12.5.1. už bet kurį tinkamai atliktą darbą pagal sutartyje nustatytas kainas;

12.5.2. išlaidos už įrangą ar medžiagas, kurie skirti darbams ir kuriuos rangovas tuo tikslu įsigijo. Užsakovui sumokėjus, ši įranga ir medžiagos tampa užsakovo nuosavybe;

12.5.3. bet kurios kitos išlaidos arba įsipareigojimai, kuriuos rangovas, užsakovui sutikus, pagrįstai prisiėmė tikėdamasis baigti darbus.

Užsakovas neturi teisės nutraukti sutarties dėl to, kad planuoja darbus atlikti pats arba įpareigoti juos atlikti kitą rangovą.

12.6. Rangovas turi teisę nutraukti sutartį, jeigu:

12.6.1. per 91 kalendorinę dieną nuo sutarties 9.6 punkte nurodyto termino pabaigos negauna viso apmokėjimo, prieš tai užsakovą įspėjęs raštu;

12.6.2. užsakovas visiškai nevykdo savo sutartinių įsipareigojimų.

Rangovas gali bet kuriuo šiame punkte išvardytu atveju arba aplinkybėms, prieš 20 kalendorinių dienų apie tai raštu pranešęs užsakovui, nutraukti sutartį. Rangovo pasirinkimas nutraukti sutartį neturi pažeisti kurių nors kitų iš sutarties arba kitaip kylančių jo teisių.

12.7. Sutarties nutraukimo įsigaliojimo atveju pagal bet kurį sutarties sąlygų punktą rangovas per užsakovo nurodytą terminą privalo:

12.7.1. nutraukti visą tolesnį darbą, išskyrus tokį, kurį būtina atlikti dėl gyvybės ar turto išsaugojimo arba dėl darbų saugos;

12.7.2. perduoti užsakovui įrangą ir medžiagas, už kuriuos jau sumokėta;

12.7.3. pašalinti visus rangovo įrengimus ir kitus daiktus iš statybvietės ir pats palikti statybvietę.

12.8. Užsakovas taip pat gali Lietuvos Respublikos viešųjų pirkimų įstatymo nurodytais atvejais ir tvarka vienašališkai nutraukti Sutartį apie tai Rangovui pranešant raštu.

**13. SUBRANGOVAI**

* 1. Rangovas atsako už visus pagal sutartį prisiimtus įsipareigojimus, nepriklausomai nuo to, ar jiems vykdyti bus pasitelkiami tretieji asmenys.
  2. Rangovas įsipareigoja užtikrinti, kad sutartį vykdys pirkime pasiūlyti ir (ar) kvalifikacinius reikalavimus atitinkantys subrangovai ir (ar) specialistai. Rangovas yra atsakingas už subrangovų vykdomą sutarties dalį, lyg ją vykdytų pats ir privalo užtikrinti, kad subrangovai laikytųsi sutarties nuostatų.

13.3. Rangovas patvirtina, kad sutarčiai vykdyti pasitelks šiuos subrangovus:

13.3.1. UAB „Aplan“, juridinio asmens kodas 302638855, Ulonų g. 2, 08245, Vilnius, direktorius Martynas Mačiulis, tel. nr. +37060979272, info@aplan.lt. UAB „Aplan“ rengs darbo projektą, įsipareigojimų dalis 6,52 %.

13.4.Šios sutarties vykdymo metu rangovas gali keisti sutartyje nurodytus ir/ar pasitelkti naujus subrangovus. Keičiamo ar naujo pasitelkiamo subrangovo kvalifikacija turi būti pakankama šios sutarties užduočiai įvykdyti, keičiamas ir/ar naujas pasitelkiamas subrangovas turi neturėti pašalinimo pagrindų. Apie keičiamus ir/ar naujus pasitelkiamus subrangovus rangovas turi informuoti užsakovą raštu nurodydamas subrangovo keitimo priežastis ir gauti užsakovo rašytinį sutikimą.

* 1. Jei sutartyje keičiami subrangovai, kurių pajėgumais kvalifikacijai pagrįsti rėmėsi rangovas, kartu su informacija apie naujus subrangovus turi būti pateikti naujo subrangovo pašalinimo pagrindų nebuvimą ir atitiktį kvalifikaciniams reikalavimams patvirtinantys dokumentai. Anksčiau minėti dokumentai pateikiami tą dieną, kai rangovas kreipiasi į užsakovą su prašymu pakeisti subrangovus. Užsakovas reikalauja, kad naujo subrangovo kvalifikacija būtų ne žemesnė nei buvo reikalaujama pirkimo dokumentuose.
  2. Tais atvejais, kai kvalifikacijai pagrįsti rangovas nesiremia subrangovų pajėgumais, užsakovas netikrina šių subrangovų pašalinimo pagrindų.
  3. Šios sutarties vykdymo metu rangovas gali keisti specialistus, paskirtus vykdyti sutartinius rangovo įsipareigojimus ir/ar pasitelkti naujus specialistus. Keičiamo ar naujo pasitelkiamo specialisto kvalifikacija turi būti pakankama sutarties užduočiai įvykdyti. Apie keičiamus ir/ar naujus pasitelkiamus specialistus rangovas turi informuoti užsakovą raštu nurodydamas specialisto keitimo priežastis ir pateikdamas kvalifikaciją įrodančius dokumentus (jei informacija apie kvalifikaciją nėra prieinama viešai) ir gauti užsakovo rašytinį sutikimą.
  4. Rangovo pasiūlyme nurodyto specialisto keitimas ar naujo skyrimas galimas, tik esant vienai iš šių priežasčių:
     1. sutartyje numatytas specialistas atleidžiamas, atsistatydina iš pareigų, išeina iš darbo, negali eiti savo pareigų dėl ligos ar traumos;
     2. siekiant tinkamai ir laiku įvykdyti sutartį būtina padidinti statybos darbų spartą dėl darbų atlikimui nepalankių gamtinių sąlygų ar kitų pagrįstų (nenumatytų) aplinkybių;
     3. esant kitoms nenumatytoms pagrįstoms aplinkybėms.
  5. Tokiu atveju rangovas privalo pateikti užsakovo atstovui, atsakingam už sutarties vykdymą, pagrįstą prašymą, pridedant jį pagrindžiančius dokumentus; naujo specialisto dokumentus, įrodančius, kad jo kvalifikacija atitinka pirkimo dokumentuose nustatytus minimalius kvalifikacijos reikalavimus, keliamus specialistui.
  6. Užsakovui nustačius viešuosius pirkimus reglamentuojančiuose teisės aktuose numatytus rangovo pasitelkto ar planuojamo pasitelkti subrangovo pašalinimo pagrindus, užsakovas reikalauja rangovo per protingą terminą tokį subrangovą pakeisti kitu.

13.9. Šalims sutikus dėl subrangovo ar specialisto pakeitimo ar naujo subrangovo pasitelkimo, šalys raštu sudaro susitarimą dėl tokio pakeitimo. Šis susitarimas yra neatskiriama sutarties dalis. Naujas subrangovas ar specialistas gali pradėti vykdyti jiems rangovo pavestus įsipareigojimus pagal sutartį ne anksčiau, nei bus pasirašytas šis susitarimas.

**14. NENUGALIMA JĖGA**

14.1. Šalis gali būti visiškai ar iš dalies atleidžiama nuo atsakomybės už sutarties nevykdymą dėl nenugalimos jėgos (*force majeure*) aplinkybių, atsiradusių po sutarties įsigaliojimo dienos bei nustatytų ir jas patyrusios šalies įrodytų pagal Lietuvos Respublikos civilinį kodeksą, jeigu šalis nedelsiant pranešė kitai šaliai apie kliūtį bei jos poveikį įsipareigojimų vykdymui.

14.2. Šalis nėra laikoma atsakinga už bet kokių įsipareigojimų pagal šią sutartį neįvykdymą ar dalinį neįvykdymą, jeigu šalis įrodo, kad tai įvyko dėl neįprastų aplinkybių, kurių šalys negalėjo kontroliuoti ir protingai numatyti, išvengti ar pašalinti jokiomis priemonėmis. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 str. ir Atleidimo nuo atsakomybės esant nenugalimos jėgos (*force majeure*) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840. Nustatydamos nenugalimos jėgos aplinkybes šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos (*force majeure*) aplinkybes liudijančių pažymų išdavimo tvarkos patvirtinimo“.

14.3. Nenugalima jėga (force majeure) nelaikoma tai, kad rinkoje nėra reikalingų prievolei vykdyti prekių, Šalis neturi reikiamų finansinių išteklių arba Šalies kontrahentai pažeidžia savo prievoles. Nenugalima jėga (force majeure) taip pat nelaikomos Šalies veiklai turėjusios įtakos aplinkybės, į kurių galimybę Šalys, sudarydamos Sutartį, atsižvelgė, t. y. Lietuvoje pasitaikančios aplinkybės, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvoje Sutarties sudarymo metu yra tikėtinos.

14.4. Sutartis baigiasi kitos Šalies reikalavimu, kai ją įvykdyti kitai Šaliai neįmanoma dėl nenugalimos jėgos (force majeure).

**15. GINČAI**

15.1. Sutarties šalys visus ginčus stengiasi išspręsti derybomis. Kilus ginčui, sutarties šalys raštu išdėsto savo nuomonę kitai šaliai ir pasiūlo ginčo sprendimą. Gavusi pasiūlymą ginčą spręsti derybomis, šalis privalo į jį atsakyti per 30 kalendorinių dienų. Ginčas turi būti išspręstas per ne ilgesnį nei 60 kalendorinių dienų terminą nuo derybų pradžios. Jei ginčo išspręsti derybomis nepavyksta arba jei kuri nors šalis laiku neatsako į pasiūlymą ginčą spręsti derybomis, kita šalis turi teisę, raštu įspėjusi apie tai kitą šalį, pereiti prie kito ginčų sprendimo procedūros etapo. Visi ginčai, kylantys dėl šios sutarties ar su ja susiję, nepavykus jų išspręsti derybų būdu, sprendžiami Lietuvos Respublikos įstatymų nustatyta tvarka.

**16. BAIGIAMOSIOS NUOSTATOS**

16.1.Tais atvejais, kai Sutartis ar Įstatymai numato, jog Šalys turi pateikti viena kitai pranešimus, prašymus, suderinimus, sutikimus, pritarimus, nurodymus, reikalavimus ar pretenzijas, šie dokumentai turi būti surašyti lietuvių kalba, pasirašyti kvalifikuotu elektroniniu parašu ir išsiųsti kitai Šaliai Šalies ir Šalies atstovo elektroninio pašto adresais, nurodytais šios sutarties 18 skyriuje, arba turi būti pasirašyti ranka, adresuojami Šalies atstovui ir turi būti įteikti kitai Šaliai asmeniškai pasirašytinai, arba siunčiami paštu registruotu laišku su patvirtinimu apie laiško įteikimą, arba pristatomi kurjerio su patvirtinimu apie laiško įteikimą tos Šalies adresu, nurodytu šios sutarties 18 skyriuje. Fiziškai pateikiami dokumentai turi būti papildomai siunčiami elektroniniu paštu.

16.2. Visais kitais einamaisiais Sutarties vykdymo klausimais Šalys gali susirašinėti elektroniniais laiškais arba kita sutarta forma keistis elektroniniais laiškais ir skaitmeniniais failais, tačiau turi būti užtikrinama galimybė identifikuoti laiško ar kito dokumento siuntėją bei išsiuntimo laiką ir turi būti technologiniais sprendiniais užtikrinta turinio apsauga. Šalys turi bendrauti lietuvių arba kita abiem Šalims suprantama kalba ar kalbomis.

16.3.Visais su sutarties įgyvendinimu susijusiais klausimais šalys privalo susirašinėti ir bendrauti lietuvių kalba.

16.4. Šalys šią sutartį perskaitė, joms buvo išaiškintas sutarties turinys ir pasekmės, šalys sutartį suprato ir, kaip visiškai atitinkančią jų valią ir ketinimus, pasirašė.

16.5. Sutarties autentiškumas patvirtintas kiekvienos šalies tinkamus įgaliojimus turinčių asmenų parašais ir turi vienodą teisinę galią kiekvienai šaliai.

16.6. Sutarties sąlygų keitimas įforminamas šalių susitarimu, kuris tampa neatskiriama sutarties dalimi. Sutarties sąlygos keičiamos, raštu gavus informaciją apie pakeistą kitos šalies atsiskaitomąją sąskaitą banke, sudarant papildomą rašytinį susitarimą, kuris yra neatsiejama sutarties dalis.

**17. SUTARTIES PRIEDAI**

17.1. Šią sutartį sudaro šie priedai, kurie yra neatskiriama jos dalis:

17.1.1. 1 priedas – techninio projekto sudėties žiniaraštis.

17.1.2. 2 priedas – veiklos rūšių sąrašas.

17.1.3. 3 priedas – atliktų darbų akto forma.

17.1.4. 4 priedas – statybvietės perdavimo ir priėmimo akto forma.

17.1.5. 5 priedas – darbų perdavimo ir priėmimo akto forma.

17.1.6. 6 priedas – rangovo pasiūlymas.

.

**18. ŠALIŲ REKVIZITAI IR PARAŠAI**

|  |  |
| --- | --- |
| **Užsakovas**  Alytaus miesto savivaldybės administracija  Įstaigos kodas 188706935  Rotušės a. 4, LT-62504 Alytus  Tel. (0 315) 55 102,  e. p. | **Rangovas**  UAB „Coner“  Kodas 302921892  Ūdrijos g.38, Alytus LT-62175  Tel. +37063633104  El. p. info@coner.lt  A. s. LT467181200025467523  AB ARTEA BANKAS |
|  |  |
| Administracijos direktorius  (Parašas) A. V.  Gintaras Rakaitis | Direktorius  (Parašas) A. V.  Edvardas Bielskis |

20\_\_ m. \_\_\_\_\_\_\_ \_\_\_ d.

statybos rangos sutarties Nr.

1 priedas

**Gyvenamosios paskirties pastato Statybininkų g. 107A Alytuje statybos PROJEKTO sudėties žiniaraštis**

|  |  |  |  |  |
| --- | --- | --- | --- | --- |
| Eil. Nr. | Bylos pavadinimas | Bylos žymuo | Lapų skaičius | Pastaba |
| 1. | Bendroji dalis | 23.270896-TP-BD | 242 |  |
| 2. | Sklypo sutvarkymo dalis | 23.270896-TP-SP | 109 |  |
| 3. | Architektūrinė dalis | 23.270896-TP-SA | 132 |  |
| 4. | Konstrukcijų dalis | 23.270896-TP-BD | 223 |  |
| 5. | Vandentiekio ir nuotekų šalinimo dalis | 23.270896-TP-VN | 68 |  |
| 6. | Lauko vandentiekio ir nuotekų šalinimo dalis | 23.270896-TP-LVN | 91 |  |
| 7. | Šilumos tiekimo ir gamybos dalis (Lauko šilumos tinklų dalis) | 23.270896-TP-LŠV | 43 |  |
| 8. | Šildymo (vidaus) dalis | 23.270896-TP-ŠV | 37 |  |
| 9. | Vėdinimo dalis | 23.270896-TP-V | 67 |  |
| 10. | Elektrotechnikos dalis | 23.270896-TP-E | 133 |  |
| 11. | Elektroninių ryšių (telekomunikacijų) dalis | 23.270896-TP-ER | 21 |  |
| 12. | Apsauginės signalizacijos dalis | 23.270896-TP-AS | 24 |  |
| 13. | Gaisro aptikimo ir signalizavimo dalis | 23.270896-TP-GSS | 27 |  |
| 14. | Šilumos gamybos ir tiekimo dalis (Šilumos punktas) | 23.270896-TP-ŠT | 42 |  |
| 15. | Gaisrinės saugos dalis | 23.270896-TP-GS | 45 |  |
| 16. | Pasirengimo statybai ir statybos darbų organizavimo dalis | 23.270896-TP-SO | 25 |  |

\_\_\_\_\_\_\_

20\_\_ m. \_\_\_\_\_\_\_ \_\_\_ d.

statybos rangos sutarties Nr. \_\_\_\_\_

2 priedas

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **VEIKLOS RŪŠIŲ SĄRAŠAS**  **Gyvenamosios paskirties pastato Statybininkų g. 107A Alytuje statybos darbai** | | | | | | | | | | | | | | | | | | |
|  | | | | | | | | | | | | | | | | | | |
|  |  |  |  |  |  |  | | | | | | |  |  |  | |  |  | | |  |  |
| Eil. Nr. | Darbų gupių (etapų) pavadinimai | Darbų grupės (etapo) kainos mėnesinis išskaidymas procentais pagal rangovo planuojamą darbų grupės (etapo) įvykdymą | | | | | | | | | | | | | | Kaina be PVM (Eur) | | |
| I mėn. | II mėn. | III mėn. | IV mėn. | V mėn. | VI mėn. | VII mėn. | VIII mėn. | IX mėn. | X mėn. | XI mėn. | XII mėn. | | |
|  |
| 1 | Darbo projektas |  |  |  |  |  |  |  |  |  |  |  |  | | |  | | |  |
| 2 | Sklypo plano dalies darbai |  |  |  |  |  |  |  |  |  |  |  |  | | |  | | |  |
| 3 | Architektūros dalies darbai |  |  |  |  |  |  |  |  |  |  |  |  | | |  | | |  |
| 4 | Konstrukcijų dalies darbai |  |  |  |  |  |  |  |  |  |  |  |  | | |  | | |  |
| 5 | Vidaus vandentiekio ir nuotekų šalinimo darbai |  |  |  |  |  |  |  |  |  |  |  |  | | |  | | |  |
| 6 | Lauko vandentiekio ir nuotekų šalinimo darbai |  |  |  |  |  |  |  |  |  |  |  |  | | |  | | |  |
| 7 | Lauko šilumos tinklų įrengimo darbai |  |  |  |  |  |  |  |  |  |  |  |  | | |  | | |  |
| 8 | Šildymo darbai |  |  |  |  |  |  |  |  |  |  |  |  | | |  | | |  |
| 9 | Vėdinimo darbai |  |  |  |  |  |  |  |  |  |  |  |  | | |  | | |  |
| 10 | Elektrotechnikos darbai |  |  |  |  |  |  |  |  |  |  |  |  | | |  | | |  |
| 11 | Elektroniniai (telekomunikacijų) ryšių darbai |  |  |  |  |  |  |  |  |  |  |  |  | | |  | | |  |
| 12 | Apsauginės signalizacijos darbai |  |  |  |  |  |  |  |  |  |  |  |  | | |  | | |  |
| 13 | Gaisro aptikimo ir signalizacijos darbai |  |  |  |  |  |  |  |  |  |  |  |  | | |  | | |  |
| 14 | Šilumos gamybos ir tiekimo (šilumos punktas) darbai |  |  |  |  |  |  |  |  |  |  |  |  | | |  | | |  |
| Suma be PVM | | | | | | | | | | | | | | | |  | | |  |
| PVM 21 % | | | | | | | | | | | | | | | |  | | |  |
| Bendra suma su PVM | | | | | | | | | | | | | | | |  | | |  |

|  |  |  |  |  |
| --- | --- | --- | --- | --- |
| **\*Statybos užbaigimo ir kitų dokumentų parengimas (statybos užbaigimo aktų, deklaracijų parengimas, tvirtinimas arba registravimas ir statinių įregistravimas VĮ „Registrų centras“), pagal sutarties 8.1.2 punktą, į veiklų rūšių sąrašą netraukiamas.** | | | | |
| (Tiekėjo arba jo įgalioto asmens pareigų pavadinimas) |  | (Parašas) |  | (Vardas ir pavardė) |

20\_\_ m. \_\_\_\_\_\_\_ \_\_\_ d.

statybos rangos sutarties Nr.

3 priedas

|  |  |  |  |  |  |  |
| --- | --- | --- | --- | --- | --- | --- |
| **ATLIKTŲ DARBŲ AKTAS** | | | | | | |
| \_\_\_\_\_\_\_\_\_\_\_ Nr.\_\_\_\_  (Data) | | | | | | |
| Užsakovas – | | | | | | |
| Rangovas – | | | | | | |
| Objektas:  \_\_\_\_\_\_m. \_\_\_\_\_\_\_\_\_\_ mėn. atlikti darbai | | | | | | |
|  | | | | | | |
| Eil. Nr. | Darbo grupių (etapų) pavadinimas | Kaina pagal sutartį (Eur) be PVM | Atliktų darbų grupės (etapo) dalis (%) nuo darbų pradžios | Atliktų darbų grupės (etapo) dalis (%) per atsiskaitomąjį laikotarpį | Atliktų darbų grupės (etapo) per atsiskaitomąjį laikotarpį suma (Eur) be PVM |
|  | *[Darbo grupės (etapo) pavadinimas pagal žiniaraštį (Veiklos sąrašą)]* |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  | | | Suma be PVM | |  |
| PVM [tarifas] | |  |
| Bendra suma su PVM | |  |

|  |  |  |
| --- | --- | --- |
| Užsakovas |  | Rangovas |
|  |  |  |
| (Parašas) |  | (Parašas) |
| (Vardas, pavardė) |  | (Vardas, pavardė) |
| 20\_\_m. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_d. |  | 20\_\_m. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_d. |

20\_\_ m. \_\_\_\_\_\_\_ \_\_\_ d.

statybos rangos sutarties Nr.

4 priedas

|  |
| --- |
| **STATYBVIETĖS PERDAVIMO IR PRIĖMIMO AKTAS**  \_\_\_\_\_\_\_\_\_\_\_ Nr.\_\_\_\_  (Data) |
| Rangos sutarties numeris |
| Statybvietės adresas – |
| Užsakovas – (pavadinimas), vadovaudamasis sutarties sąlygų 4.1 punkto nuostatomis, šiuo Statybvietės perdavimo ir priėmimo aktu suteikia rangovui – (pavadinimas) statybvietės valdymo teisę.  Rangovas, šiuo aktu perėmęs statybvietę, tampa atsakingas už statybvietę ir jos prieigas pagal sutartį. Rangovas, pasirašydamas šį aktą, patvirtina, kad:  1. Statybvietės ribos pažymėtos brėžinyje, fiziškai parodytos rangovo atstovui.  2. Rangovui yra perduotas statybvietės ribų brėžinys.  Statybvietės perdavimo ir priėmimo metu yra užfiksuota esama statybvietės priklausinių būklė, už kurią rangovas yra atsakingas.  PRIDEDAMA:  1. Statybvietės ribų brėžinys, (lapų skaičius), lapas (-ai, -ų).  2. Esamą statybvietės priklausinių būklę apibūdinantys priedai, nuotraukos, aprašymai ar kita, (lapų skaičius), lapai (-ų). |

|  |  |  |
| --- | --- | --- |
| Užsakovo atstovas (-ė) |  | Rangovo atstovas (-ė) |
|  |  |  |
| (Parašas) |  | (Parašas) |
| 20\_\_m. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_d. |  | 20\_\_m. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_d. |

20\_\_ m. \_\_\_\_\_\_\_ \_\_\_ d.

statybos rangos sutarties Nr.

5 priedas

**DARBŲ PERDAVIMO IR PRIĖMIMO AKTAS**

**Pagal [sutarties data] [sutarties pavadinimas] sutartį Nr. ...**

\_\_\_\_\_\_\_\_\_\_\_ Nr.\_\_\_\_

(Data)

(Rangovo pavadinimas), atstovaujamas (-a) ..., veikiančio (-ios) pagal ..., toliau vadinamas rangovu, ir (užsakovo pavadinimas), atstovaujamas (-a) ..., veikiančio (-ios) pagal ..., toliau vadinamas (-a) užsakovu (toliau kartu rangovas ir užsakovas vadinami šalimis, o kiekvienas atskirai – šalimi), vadovaudamiesi šalių sudaryta (sutarties pavadinimas, sudarymo data) sutartimi (toliau – sutartis) ir papildomu (-ais) susitarimu (-ais) Nr. \_\_\_\_\_\_\_\_\_ , surašė šį darbų perdavimo ir priėmimo aktą:

1. Rangovas perduoda užsakovui atliktus (darbų pavadinimas, sutampantis su sutarties 2.1 punkte esančiu darbų pavadinimu) darbus, o užsakovas šiuos atliktus darbus priima.

2. Už atliktus darbus užsakovas įsipareigoja sumokėti rangovui likusią ... (suma žodžiais) Eur sumą šalių sudarytoje sutartyje nustatyta tvarka.

[3. Šalys patvirtina, kad darbai yra visiškai ir tinkamai atlikti. Užsakovas neturi rangovui pretenzijų dėl atliktų darbų kokybės.]

[3. Šalys patvirtina, kad darbai yra visiškai ir tinkamai atlikti, išskyrus defektus, kurie neturės esminės įtakos naudojant darbus pagal paskirtį. Defektų sąrašas pridedamas. Defektai turi būti pašalinti per (nurodyti dienų skaičių, ne ilgesnį nei 28 dienos) dienų po šio darbų perdavimo ir priėmimo akto pasirašymo dienos.]

[Pasirenkama pagal situaciją.]

4. Šis aktas sudarytas dviem egzemplioriais, jie abu turi vienodą teisinę galią. Vienas egzempliorius pateikiamas rangovui, kitas lieka užsakovui.

PRIDEDAMA. Defektų sąrašas, jame taip pat nurodomas pagrįstas laikas defektams taisyti ir įkainota defektų vertė.

|  |  |  |
| --- | --- | --- |
| Rangovas |  | Užsakovas |
| (Rangovo pavadinimas) |  | Alytaus miesto savivaldybės administracija |
| Kodas |  | Kodas 188706935 |
| (Rangovo buveinės adresas) |  | Rotušės a. 4, LT-62054 Alytus |
| Tel. |  | Tel. (8 315) 55 102 |
| Faksas |  | Faksas (8 315) 55 191 |
| El. p. |  | El. p. alytus@alytus.lt |
|  |  |  |
| (Rangovo pareigos) |  | Alytaus miesto savivaldybės administracijos direktorius |
|  |  |  |
| (Parašas) |  | (Parašas) |
| A. V. |  | A. V. |
| (Rangovo vardas, pavardė) |  | (Rangovo vardas, pavardė) |

|  |
| --- |
| Statinio statybos  techninės priežiūros vadovas (-ė) |
| (Parašas) |
| (Vardas, pavardė) |
| Atestato numeris |